Yumi Leftemap Hae Nem Blong Jehova | Stadi\n“Bambae mi stap leftemap hae nem blong yu oltaem, gogo i no save finis.”—SAM 86:12.\n?I minim wanem blong save nem blong God?\n?Sloslo, Jehova i mekem wanem blong soemaot nem blong hem?\n?I minim wanem se man i ‘wokbaot long nem blong Jehova’?\n1, 2. Defren olgeta long ol giaman Kristin skul, ?ol Witnes blong Jehova oli tingbaot nem blong God olsem wanem?\nOLGETA giaman Kristin skul (Krisendom), oli no moa yusum nem blong God. Fastok blong Baebol ya Revised Standard Version, i pruvum samting ya taem hem i talem se “i rong olgeta” blong ol jos we oli talem se oli Kristin, oli singaot God long wan nem.\n2 Be ol Witnes blong Jehova oli no mekem olsem. Olgeta oli glad blong karem nem blong God mo blong ona long nem ya. (Ridim Ol Sam 86:12; Aesea 43:10.) Mo tu, yumi glad tumas blong kasem save long mining blong nem ya, mo blong save from wanem i impoten blong mekem nem ya i tabu. (Mat. 6:9) Jehova * i ona long yumi taem hem i soemaot ol save ya long yumi. Yumi no mas ting nating long samting ya. Taswe, bambae yumi tokbaot tri impoten kwestin. ?I minim wanem blong save nem blong God? ?Jehova i soemaot olsem wanem se hem nomo i save karem nem ya? ?Mo olsem wanem yumi save wokbaot long nem blong Jehova?\n3. ?I minim wanem blong save nem blong God?\n3 Blong save nem blong God, i min se man i save gudnem blong hem, ol fasin blong hem, ol plan blong hem, mo ol wok we hem i mekem blong givhan long ol man blong hem, be i no min se man i save nomo tok ya “Jehova.” Taem Jehova i stap mekem ol plan blong hem oli kamtru, sloslo hem i stap soemaot ol save ya long yumi. (Prov. 4:18) God i talem nem blong hem long Adam mo Iv. Taswe Iv i talem se: ‘Jehova i givhan long mi, nao mi kasem wan pikinini we i boe. I gud mi putum nem blong hem se Ken.’ (Jen. 4:1) Ol gudfala man blong wok blong Jehova bifo, olsem Noa, Ebraham, Aesak, mo Jekob, oli save nem blong God. Jehova i stap blesem olgeta, i lukaotgud long olgeta mo i talemaot ol plan blong hem long olgeta. Ol samting ya oli mekem olgeta oli tinghae moa long nem blong Jehova. Samtaem biaen, God i talemaot mining blong nem blong hem long Moses.\nMoses i save mining blong nem blong God, mo samting ya i mekem bilif blong hem i strong\n4. ?From wanem Moses i askem nem blong God? ?From wanem kwestin we Moses i askem i stret?\n4 Ridim Eksodas 3:10-15. Taem Moses i gat 80 yia, God i talem long hem se: “Yu go luk king blong Ijip, blong yu tekemaot ol man ya blong mi we oli stap long ples blong hem.” Ale, Moses i askem wan impoten kwestin long Jehova, hem i se: ‘?Be sipos oli askem long mi se, “?Be nem blong hem hu?”, bambae mi talem wanem long olgeta?’ Longtaem finis i kam, ol man blong God oli save nem blong hem, taswe ?from wanem Moses i askem kwestin ya? Hemia from we hem i wantem save moa se God ya we i karem nem ya Jehova, hem i wanem kaen God. Olsem nao, hem i save pulum ol man Isrel blong oli bilif se God bambae i sevem olgeta. Kwestin we Moses i askem i stret, from we ol man Isrel oli stap wok slef longtaem finis, mo maet oli no moa save sipos God blong ol bubu blong olgeta, i save sevem olgeta no nogat. Mo sam man Isrel tu oli wosip long ol god blong ol man Ijip.—Esik. 20:7, 8.\n5. ?Jehova i soemaot mining blong nem blong hem olsem wanem, taem hem i stap ansa long Moses?\n5 ?Jehova i ansa olsem wanem long Moses? Hem i talem long Moses blong i talem long ol man Isrel se: “God we i sanem mi mi kam long yufala, nem blong hem ‘Mi Stap We Mi Stap,’” no “bambae mi soemaot mi olsem we bambae mi soemaot mi.” (NW) * Biaen hem i talem bakegen long Moses se: ‘Mi mi Jehova, mi God blong ol bubu blong yufala bifo, mo mi nao mi sanem yu yu go long olgeta.’ Ol tok ya oli soemaot se Jehova i save mekem eni samting we hem i nidim blong mekem, blong stamba tingting blong hem i kamtru. Mo oltaem bambae hem i mekem ol promes blong hem oli kamtru. Hemia nao from wanem long vas 15, Jehova i talem se: “Nem ya blong mi bambae i stap we i stap, we bambae i no save lus samtaem. Mo ol laen blong yufala bambae oli stap singaot mi long nem ya.” I klia se ol tok ya oli mekem Moses i sapraes bigwan, mo oli mekem bilif blong hem i kam strong.\nJEHOVA I SOEMAOT SE HEM NOMO I SAVE KAREM NEM YA\n6, 7. ?Jehova i mekem ol promes blong hem oli kamtru olsem wanem?\n6 Afta we Jehova i sanem Moses i go long Ijip, hem i mekem samting we hem i promes blong mekem. Hem i mekem ol man Isrel oli fri. Hem i mekem ten panis i kasem ol man Ijip, mo hem i soemaot se king blong Ijip wetem ol god blong ol man Ijip oli no gat paoa. (Eks. 12:12) Biaen Jehova i mekem Red Si i seraot, i letem ol man Isrel oli gokros, mo hem i draonem king wetem ol soldia blong hem. (Sam 136:13-15) Jehova i lukaot gud long plante taosen man Isrel long draeples. Hem i givim kakae mo wota long olgeta. Ol klos mo ol sandel blong olgeta oli no brobrok nating. (Dut. 1:19; 29:5) Olgeta samting ya oli soemaot se i no gat wan samting i save blokem Jehova blong no mekem samting we hem i promes blong mekem. Biaen, Jehova i talem long Aesea se: ‘Mi nomo mi Jehova, mi nomo mi save sevem yufala.’—Aes. 43:11.\n7 Nekis man we i lidim ol man Isrel afta long Moses, hemia Josua. Josua i luk ol bigfala wok we Jehova i mekem long Ijip mo long draeples. Taswe, long en blong laef blong hem, hem i talem long ol man Isrel se: ‘Yufala evriwan i savegud long tingting blong yufala we Jehova i givim ol gudgudfala samting ya long yumi, stret olsem we hem i promes bifo finis. Olgeta promes ya blong hem, hem i mekem oli kamtru evriwan, i no gat wan promes nating i stap we i no kamtru.’ (Jos. 23:14) Jehova i mekem stret olsem we hem i promes blong mekem.\n8. ?Longtaem finis, Jehova i mekem wanem promes mo promes ya i stap kamtru olsem wanem tede?\n8 Tede tu, Jehova i stap mekem samting we hem i promes blong mekem. Longtaem finis, hem i yusum pikinini blong hem, blong talem se long ol las dei, bambae ol man oli talemaot gud nius blong Kingdom “long olgeta ples long wol.” (Mat. 24:14) Jehova nomo i naf blong mekem samting we hem i talem i kamtru. Hem nomo i gat paoa blong mekem se wok ya i gohed. Hem i yusum ol man we oli “no skul gud” blong oli mekem wok ya. (Wok 4:13) Taswe, taem yumi joen long wok ya blong talemaot gud nius blong Kingdom, yumi stap mekem profet tok blong Baebol i kamtru. Yumi stap leftemap Papa blong yumi, mo yumi soemaot se yumi wantem mekem olsem, taem yumi prea se: “Nem blong yu i tabu. Mifala i wantem we olgeta man oli ona long yu, mo we yu yu kam King blong olgeta man, mo we olgeta man long wol oli mekem ol samting we yu yu wantem, olsem we olgeta long heven oli stap mekem.”—Mat. 6:9, 10.\nNEM BLONG HEM I HAE WE I HAE\nKing blong Ijip i no wantem luksave se Jehova i God\n9, 10. ?Wanem sam narafala samting mo fasin we Jehova i mekem, we i soemaot mining blong nem blong hem? ?Mo wanem samting i kamaot from?\n9 Afta we ol man Isrel oli aot long Ijip, Jehova i mekem sam narafala samting bakegen blong soemaot mining blong nem blong hem. Hem i mekem wan kontrak blong Loa wetem olgeta mo i promes blong lukaotgud long olgeta from we olgeta oli man blong hem. (Jer. 3:14) Mo ol man Isrel oli kam olsem woman blong Jehova, oli karem nem blong hem. (Aes. 54:5, 6) Sipos oli obei long ol loa blong hem, bambae hem i blesem olgeta, i lukaotgud long olgeta, mo i givim pis long olgeta. (Nam. 6:22-27) Olgeta kantri oli mas save se i no gat narafala God we i olsem Jehova. (Ridim Dutronome 4:5-8; Ol Sam 86:7-10.) Plante man mo woman blong narafala neson oli jusum blong wosipim Jehova wetem ol man Isrel. Oli mekem sem mak olsem woman Moab ya Rut, we i talem long Nomi se: “Ol man ples blong yu bambae oli man ples blong mi, mo God blong yu bambae i God blong mi.”—Rut 1:16.\n10 Blong samwe 1,500 yia, Jehova i lukaot long ol man Isrel. Long taem ya, hem i soemaot ol fasin blong hem long olgeta. Nating se plante taem oli no obei long hem, be hem i “gat sore” long olgeta mo hem “i no save kros kwik.” Hem i wan God we i gat longfala tingting. (Eks. 34:5-7) Be longfala tingting blong Jehova i gat mak blong hem. Longfala tingting ya i kasem mak blong hem, taem ol man Isrel oli no wantem bilif long Jisas mo oli kilim hem i ded. (Mat. 23:37, 38) From samting ya, oli no moa karem nem blong God. Long lukluk blong Jehova, oli olsem wan wud we i drae. (Luk 23:31) ?Ale samting ya i mekem ol man Isrel oli gat wanem tingting long nem blong God?\n11. ?From wanem ol man Isrel oli no moa yusum nem blong God?\n11 Sam taem i pas, ol man Isrel oli stat blong gat rong tingting long nem blong God. Oli ting se nem blong God i tabu tumas, mo man i no mas yusum nem ya. (Eks. 20:7) From samting ya, sloslo oli no moa yusum nem blong God. Jehova i mas harem nogud tumas taem hem luk se ol man oli no respektem hem, mo oli no leftemap nem blong hem. (Sam 78:40, 41) Nem blong Jehova i impoten tumas long hem. Baebol i talem se Jehova i no save letem ol man blong hem oli wosip long ol narafala god. I olsem we hem i jalus from nem blong hem. Taswe, bambae hem i no save letem we ol man Isrel oli gohed blong karem nem blong hem, from we oli no respektem hem. (Eks. 34:14) Hemia i tijim yumi se i impoten tumas blong tinghae long nem blong God ya we i mekem yumi.\nWAN NIU GRUP BLONG MAN WE I KAREM NEM BLONG GOD\n12. ?Jehova i mekem olsem wanem blong wan niu grup blong man i karem nem blong hem?\n12 Jehova i talem long Jeremaea se bambae hem i mekem “wan niufala promes” no kontrak, wetem wan niufala neson. Jeremaea i bin talem se ol man blong neson ya, “stat long ol haeman, gogo kasem olgeta we oli no gat nem,” bambae oli ‘save Jehova.’ (Jer. 31:31, 33, 34) Niufala neson ya i stat long Pentekos long yia 33, taem God i stanemap wan niufala kontrak. Niufala neson ya hemia “Isrel blong God.” Long niufala neson ya i gat ol man Isrel mo ol man blong narafala kantri tu. Jehova i tokbaot olgeta se oli ol man we “oli holem nem blong hem.”—Gal. 6:16, Nyutesteman wetem Ol Sam Long Bislama; ridim Ol Wok 15:14-17; Mat. 21:43.\n13. (1) ?Wanem i soemaot se ol fas Kristin oli yusum nem blong God? (2) ?Yu yu harem olsem wanem taem yu yusum nem blong God long wok blong prij?\n13 Ol fas Kristin we oli blong niufala neson ya, oli yusum nem blong God, taem oli talem ol vas long Hibru haf blong Baebol. * Long Pentekos long yia 33, taem aposol Pita i toktok long bigfala hip blong ol man Isrel mo ol narafala laen, hem i yusum nem blong God plante taem. (Wok 2:14, 20, 21, 25, 34) Ol fas Kristin oli ona long Jehova, nao hem i blesem wok blong olgeta. Tede tu, Jehova i blesem ol wok blong yumi, taem yumi talemaot nem blong hem long ol narafala mo yumi soem nem ya long Baebol. I olsem we yumi stap pulum ol narafala man oli kam long Jehova. !Mo hemia wan bigfala blesing blong olgeta mo blong yumi tu! Taem oli save Jehova, i olsem we oli stat blong fren gud wetem hem, mo fasin fren ya bambae i kam strong moa, mo bambae i stap blong olwe.\n14, 15. ?Jehova i mekem wanem blong protektem nem blong hem?\n14 Afta we ol aposol oli ded, sam man oli stat blong spolem Kristin kongregesen wetem ol giaman tijing. (2 Tes. 2:3-7) Ol giaman tija ya oli folem kastom blong ol man Jiu, hemia blong no moa yusum nem blong God. ?Olsem wanem? ?Jehova i letem we nem blong hem i lus? Nogat. ?Yumi save samting ya olsem wanem? Hemia from we nem ya i stap yet tede, nating se yumi no save se bifo oli talem nem ya olsem wanem. Blong plante handred yia, nem blong God i stap long ol translesen blong Baebol, mo long ol buk blong ol man we oli stadi long Baebol. Long 1757, Charles Peters i raetem se nem ya “Jehova,” i soemaot se hem i defren long ol narafala god. I no gat wan narafala taetel bakegen we i soemaot samting ya. Wan buk long saed blong wosip long God, we Hopton Haynes i raetem long 1797, i talem se: “JEHOVA i nem we ol man Jiu oli yusum long GOD blong olgeta. Mo oli wosip long hem nomo; sem mak olsem we Kraes mo ol Aposol blong hem oli mekem.” Henry Grew (we i laef long ol yia 1781 kasem 1862) i yusum nem blong God, be i no hemia nomo. Hem i kasem save tu se man i mas leftemap nem blong God mo mekem i tabu, from we ol man oli daonem nem blong God. Mo George Storrs (we i laef long ol yia 1796 kasem 1879) we i wok wetem Charles T. Russell, tufala i yusum nem blong God.\n15 Yia 1931 i wan impoten yia blong ol man blong God. Bifo long yia ya, ol man blong God oli karem nem ya Baebol Studen. Be long yia ya, oli karem nem ya ol Witnes blong Jehova. (Aes. 43:10-12) Oli mekem ol man oli save se oli praod blong stap olsem man blong wok blong God, wan kampani blong man we i “holem nem blong hem,” mo oli presem nem blong God. (Wok 15:14) Samting ya i mekem yumi tingbaot ol tok blong Jehova long Malakae 1:11, we i talem se: “Olbaot long olgeta ples long wol ya i gat fulap man we oli stap ona long mi, [“nem blong mi bambae i stap kam hae moa,” NW].”\nYUMI WOKBAOT LONG NEM BLONG JEHOVA\n16. ?From wanem i wan bigfala blesing blong wokbaot long nem blong Jehova?\n16 Profet Maeka i raetem se: ‘Olgeta man long wol ya oli stap mekem wosip long ol god blong olgeta, mo oli stap obei long olgeta, be yumi ya, Jehova i God blong yumi, mo bambae yumi stap mekem wosip long hem, [“yumi wokbaot long nem blong Jehova,” NW], mo yumi stap obei long hem oltaem nomo, gogo i no save finis.’ (Maeka 4:5) Vas ya i soemaot se Jehova i letem ol Baebol Studen oli karem nem blong hem. Hemia wan bigfala blesing from we i olsem se God i ona long olgeta. Mo tu, samting ya i mekem oli sua gud se God i glad long olgeta. (Ridim Malakae 3:16-18.) ?Yu tu yu harem olsem? ?Yu yu traehad blong ‘wokbaot long nem blong Jehova’?\n17. ?Wanem tri samting we yumi mas mekem blong yumi ‘wokbaot long nem blong Jehova’?\n17 Yumi mas mekem tri samting blong yumi save ‘wokbaot long nem blong Jehova.’ Faswan samting se, yumi mas talemaot nem blong God long ol narafala from we yumi save se God bambae i sevem olgeta nomo we oli ‘singaot long hem long nem blong hem.’ (Rom 10:13) Nambatu samting se, yumi mas gat ol fasin we Jehova i gat, olsem fasin ya blong lavem ol man. Nambatri samting se, yumi mas glad blong obei long ol loa blong God. Long rod ya, yumi stap ona long nem blong Papa blong yumi. (1 Jon 4:8; 5:3) ?Bambae yu yu gohed blong ‘wokbaot long nem blong Jehova,’ God blong yumi, blong olwe?\n18. ?Ol man we oli ona long nem blong Jehova, oli stap wet blong harem gud long wanem promes?\n18 I no longtaem, bambae olgeta man we oli no wantem save Jehova mo we oli rebel agensem hem, oli mas save se hem i hu. (Esik. 38:23) Hemia ol man we oli mekem olsem king blong Ijip we i talem se: ‘?Hu ya Jehova ya? ?Weswe mi mi mas harem hem?’ Ale Jehova God i mekem wan samting blong king blong Ijip i luksave se Jehova i hae we i hae. (Eks. 5:1, 2; 9:16; 12:29) Be yumi, yumi jusum blong save Jehova mo blong stap olsem ol fren blong hem. Yumi praod blong stap olsem ol man we oli obei long hem, mo oli karem nem blong hem. Yes, yumi stap wet blong harem gud long ol gudfala promes blong hem long fiuja. Mo yumi trastem promes ya long Ol Sam 9:10 we i talem se: “Olgeta we oli save yu [“nem blong yu,” NW], oli trastem yu. Olgeta we oli kam long yu, yu no save lego wan long olgeta.”\n^ par. 2 Jehova hem i nem blong God long Baebol. Long Bislama Baebol, oli tekemaot nem ya “Jehova” mo oli putum taetel ya “Hae God.” Long stadi ya, bambae yumi yusum nem ya “Jehova” long ol vas we Bislama Baebol i yusum “Hae God.”\n^ par. 5 Nem blong God i haf long wan veb long lanwis Hibrus, we i minim “kamaot.” “Jehova” i minim “Hem i Mekem i Kamaot.”\n^ par. 13 Nem blong Jehova i stap long ol hanraet blong Hibru lanwis we ol fas Kristin oli yusum. Nem blong Jehova i stap tu long ol fas kopi blong Baebol ya Septuagint. Hem i wan translesen blong Hibru haf blong Baebol we oli tanem i kam long Grik.


Tes blong Fet blong Yu - Nil L. Andesen\nTes blong Fet blong Yu\nI Kam long Nil L. Andesen\nSemmak olsem strong faea we i jenisim aean i kam stil, sapos yumi gohed blong stap fetful long taem blong ol taem blong tes blong fet blong yumi, bae yumi kam gud moa long saed blong spirit, mo yumi i kam strong moa.\nTen yia i pas, taem waef blong mi, Kati, mo mi, i bin stap long Sao Polo, Brasil, Presiden Deved Mariot i bin prisaed long Brasil Sao Polo Intalagos Misin. Hem, mo waef blong hem, Nel, mo ol boe blong tufala, Wil, Wesli, mo Tres, oli bin stap kolosap long mifala. Oli bin livim hom, bisnis mo plante famle blong olgeta blong ansa long koling we i kam long profet blong go long wan misin.\nPresiden Mariot i bin ringim mi long wan aftenun. Gudfala mo stret mo gud gel blong tufala we i gat 21 yia, Jojia, i wan senia vaeolin plea long Indiana Yunivesiti, mo wan trak i sperem hem taem hem i stap ron long baeskel blong kambak long haos afta long wan Jos miting. Long fas ripot, Jojia i oraet. Sam aoa afta, helt blong hem i kam nogud evriwan.\nOl famle mo fren oli stat blong livim kakae mo prea blong wan merikel i hapen long Jojia. Mama blong hem i bin flae long naet aot long Brasil. Hem i kasem eapot long Indiana long nekis dei, mo ol bigfala pikinini blong hem i mitim hem, mo wetem krae, oli eksplenem se oli bin stap wetem Jojia taem hem i bin ded.\nMi stap lukluk long Mariot famle long taem blong eksperiens ia mo long ol manis mo ol yia we oli kam afta. Oli bin krae, oli bin prea, oli bin tokbaot Jojia, oli bin filim soa bigwan mo oli no glad, be fet blong olgeta i no bin foldaon. Long sesen blong moning ia, yumi bin harem semmak fet ia long gudfala laef blong famle blong Bowen mo Wilbega. 1\nPresen blong fet i wan endaomen blong spirit we i no gat praes. “Hemia laef we i no save finis” Jisas i bin prea “i min se man i save yu, we yu nomo yu tru God, mo i save mi, Jisas Kraes, we yu yu sanem mi mi kam.” 2\nFet blong yumi i lukluk nomo long God, Papa blong yumi mo long Pikinini blong Hem, Jisas Kraes, we i Sevya mo Ridima blong yumi. Hem i fas strong wetem save ia blong yumi, se ful gospel i bin kambak long wol; se Buk blong Momon i toktok blong God; mo ol profet mo ol aposol tedei, oli holem ol ki blong prishud. Yumi holem gud fet blong yumi, yumi wok blong mekem fet i kam strong moa, yumi prea blong fet i kam antap, mo yumi mekem evri samting long paoa blong yumi blong protektem mo difendem fet blong yumi.\nAposol Pita i bin faenem wan samting we hem i singaotem “traem bilif blong yufala.”3 Hem i gotru long hemia. Tingbaot ol toktok blong Jisas:\n“Saemon. … Setan i [wantem] traem bilif blong yufala blong seraot yufala olsem we man i sevem sanbij …\n“Be mi prea finis from yu


Mak 2 | Baebol Long Intenet | Niu Wol Translesen\nGospel blong Mak 2:1-28\nJisas i mekem wan man we bodi blong hem i ded, i kam gud bakegen (1-12)\nJisas i singaot Livae (13-17)\nAskem kwestin from fasin blong mekem fasting (18-22)\nJisas, ‘Masta Blong Sabat’ (23-28)\n2 Be afta we sam dei i pas, hem i kambak long Kapaneam, mo ol man oli harem nius se hem i kam stap long haos.+ 2 Nao plante man oli hivap long haos ya gogo ples i smol, mo plante man oli fas long doa tu. Ale hem i stat blong talemaot tok blong God long olgeta.+ 3 Nao sam man oli kam wetem wan man we bodi blong hem i ded. Fo man oli karem hem,+ 4 be oli no save tekem hem i go long Jisas, from we i gat plante man tumas. Ale oli go antap long haos ya, oli tekemaot haf ruf stret antap long ples we Jisas i stap. Taem oli mekem hol finis, oli slakem sikman ya long bed blong hem i godaon. 5 Taem Jisas i luk bilif blong olgeta,+ hem i talem long sikman ya se: “Pikinini blong mi, mi mi fogivim ol sin blong yu finis.”+ 6 Nao sam skraeb we oli stap sidaon long ples ya, oli stap tingting se:+ 7 “?Weswe man ya i toktok olsem? Hem i tok nogud ya, hem i mekem olsem se hem i God. God nomo i save fogivim sin blong man.”+ 8 Nao wantaem nomo, Jisas i kasem save we olgeta ya oli gat tingting olsem, ale hem i talem long olgeta se: “?From wanem yufala i gat ol tingting olsem long hat blong yufala?+ 9 ?Wanem tok i isi moa blong talem long sikman ya? ?Hemia se, ‘Mi mi fogivim ol sin blong yu finis’ o hemia se, ‘Yu girap, yu karem bed blong yu, mo yu wokbaot’? 10 Be i gud mi soem long yufala se Pikinini blong man*+ i gat paoa blong fogivim ol sin blong ol man long wol—”+ nao hem i talem long sikman ya se: 11 “Mi talem long yu, yu girap, yu tekem bed blong yu, mo yu gohom.” 12 Nao man ya i girap, mo wantaem nomo hem i karem bed blong hem mo stret long fes blong olgeta evriwan, hem i wokbaot i go. Nao oli sapraes tumas, mo oli presem God, se: “Yumi neva luk wan samting olsem.”+ 13 Jisas i go bakegen long saed blong Si Blong Galili, mo ol hip blong ol man oli gohed blong kam long hem, nao hem i tijim olgeta. 14 Taem hem i stap wokbaot i go, hem i luk Livae, boe blong Alfeas, i stap sidaon long ofis blong takis, nao hem i talem long hem se: “Yu biaen long mi, yu kam man blong mi.” Nao hem i girap, i folem hem.+ 15 Biaen, taem Jisas i stap kakae* long haos blong Livae, plante man blong tekem takis wetem ol man we oli stap mekem sin, oli kam kakae* wetem hem mo ol disaepol blong hem, from we plante long olgeta oli stap folem hem.+ 16 Be ol skraeb we oli Farisi, oli luk we hem i stap kakae wetem ol man blong mekem sin mo ol man blong tekem takis, ale oli askem long ol disaepol blong hem se: “?Ei, hem i stap kakae wetem ol man blong tekem takis mo ol man blong mekem sin?” 17 Taem Jisas i harem samting ya, hem i talem long olgeta se: “Olgeta we oli no sik, oli no nidim dokta, be olgeta we oli sik, yes oli nidim. Mi mi no kam blong singaot ol stret man, be mi mi kam blong singaot ol man blong mekem sin.”+ 18 Ol disaepol blong Jon mo ol Farisi oli stap mekem fasting. Nao oli kam mo oli askem long hem se: “?From wanem ol disaepol blong Jon mo ol disaepol blong ol Farisi oli stap mekem fasting, be ol disaepol blong yu oli no mekem?”+ 19 Nao Jisas i talem long olgeta se: “Taem man we i jes mared+ i stap yet wetem ol fren blong hem, ?yufala i ting se ol fren ya oli save fasting? Oli no save fasting taem hem i stap yet wetem olgeta. 20 Be i gat taem i stap kam we bambae oli tekemaot man ya we i jes mared,+ i gowe long ol fren blong hem. Long taem ya nao bambae oli mekem fasting. 21 I no gat man i save somap niufala pis kaliko long olfala klos, blong blokem hol we i stap long hem. Sipos hem i mekem olsem, niufala pis kaliko ya bambae i pulum olfala klos ya, ale i terem hol ya i kam bigwan moa.+ 22 Mo tu, i no gat man i save putum niufala waen i go insaed long ol olfala skin botel. Sipos hem i mekem olsem, ol olfala skin botel ya bambae oli bosta, nao waen ya i ronaot mo ol skin botel ya tu oli kam nogud. Be ol man oli stap putum niufala waen i go insaed long niufala skin botel.” 23 Long Sabat, hem i wokbaot i pas long wan garen wit, nao ol disaepol blong hem oli pulumaot sam sid blong wit taem oli stap wokbaot i go.+ 24 Nao ol Farisi oli talem long hem se: “!Yu luk! ?From wanem ol disaepol blong yu oli stap mekem samting we loa i talem se man i no mas mekem long Sabat?” 25 Nao hem i talem long olgeta se: “?Yufala i no ridim samting we Deved i mekem taem hem wetem ol man blong hem oli hanggri be oli no gat kakae?+ 26 Long stori blong jif pris ya Abiata,+ Deved i go insaed long haos blong God, mo i kakae ol bred ya we oli blong God,* be ol bred ya, loa i talem se ol pris nomo oli gat raet blong kakae.+ Mo hem i givim sam long ol man we oli stap wetem hem tu.” 27 Nao hem i talem long olgeta se: “God i putum Sabat blong i givhan long ol man,+ be hem i no mekem man blong i givhan long Sabat. 28 Taswe, Pikinini blong man* i Masta blong Sabat tu.”+


Matiu 7 | Baebol Long Intenet | Niu Wol Translesen\nBIGFALA TOKTOK ANTAP LONG HIL (1-27)\nStop blong jajem ol narafala (1-6)\nGohed blong askem, lukaotem, mo noknok (7-11)\nNambawan Rul (12)\nGet we i smol (13, 14)\nLuksave olgeta long frut blong laef blong olgeta (15-23)\nHaos long ston, haos long sanbij (24-27)\nOl man oli sapraes tumas long tijing blong Jisas (28, 29)\n7 Yufala i stop blong jajem ol narafala, olsem nao God bambae i no jajem yufala, 2 from we fasin we yufala i folem blong jajem man, bambae God i folem blong jajem yufala, mo ol man bambae oli stap mekem long yufala olsem we yufala i stap mekem long olgeta. 3 ?From wanem yu stap lukluk smol doti long ae blong brata blong yu, be yu no luk bigfala timba we i stap long ae blong yu? 4 Sipos bigfala timba ya i stap long ae blong yu, ?olsem wanem yu save talem long brata blong yu se: ‘Yu kam mi tekemaot smol doti ya long ae blong yu’? 5 !Man, yu yu gat tu fes! Fastaem yu mas tekemaot timba ya we i stap long ae blong yu, blong yu save luklukgud, nao biaen yu save tekemaot smol doti ya long ae blong brata blong yu. 6 “Yufala i no givim samting we i tabu i go long ol dog, mo yufala i no sakem ol perel blong yufala i go long ol pig, from we bambae oli purumbut nomo long olgeta, mo biaen oli tanraon, oli terterem yufala. 7 “Yufala i mas gohed blong askem, nao bambae yufala i kasem, mo yufala i mas gohed blong lukaotem, nao bambae yufala i faenem, mo yufala i mas gohed blong noknok, nao doa bambae i open long yufala, 8 from we man we i askem, hem i kasem, man we i lukaotem, hem i faenem, mo man we i noknok, doa bambae i open long hem. 9 ?Hu long yufala we taem pikinini blong hem i askem bred long hem, be hem i givim ston long hem? 10 ?No i askem fis, be hem i givim snek long hem? 11 Sipos yufala ol man nogud, yufala i save givim ol gudfala presen long ol pikinini blong yufala, !be Papa blong yufala long heven, hem i save go moa blong givim ol gudgudfala samting long olgeta we oli stap askem long hem! 12 “Nao from samting ya, fasin we yufala i wantem blong ol narafala oli mekem long yufala, yufala i mas mekem long olgeta. Hemia nao mining blong Loa mo mining blong tok blong ol profet. 13 “Yufala i mas pas long get ya we i smol, from we get we i bigwan mo rod we i isi, i lidim man i go long ded,* mo plante man oli stap folem rod ya. 14 Be get ya we i smol mo rod we i strong, i lidim man i go long laef, mo smol man nomo oli faenem. 15 “Yufala i mas lukaot long ol giaman profet we oli kam long yufala olsem sipsip, be fasin blong olgeta i olsem wael dog we i hanggri tumas. 16 Bambae yufala i luksave olgeta long frut blong laef blong olgeta. ?Yufala i ting se man i save tekem frut blong grep long ol ropnil, mo frut blong fig long ol rabis gras? 17 Long sem fasin, ol gudfala tri oli karem ol gudfala frut nomo, be ol tri we oli roten oli karem ol rabis frut nomo. 18 Wan gudfala tri i no save karem rabis frut, mo wan tri we i roten i no save karem gudfala frut. 19 Ol tri we oli no karem gudfala frut, bambae oli katemdaon mo oli sakem i go long faea. 20 Nao from samting ya, bambae yufala i luksave ol man ya long frut blong laef blong olgeta. 21 “I no evri man we oli stap singaot mi se ‘Masta, Masta,’ we bambae oli go insaed long Kingdom blong heven. Olgeta nomo we oli stap mekem samting we Papa blong mi long heven i wantem, bambae oli go. 22 Long dei ya, plante man bambae oli talem long mi se: ‘Masta, Masta, long nem blong yu, mifala i stap talemaot ol profet tok, mo long nem blong yu, mifala i stap ronemaot ol rabis spirit, mo long nem blong yu, mifala i mekem plante merikel, ?olsem wanem long mifala?’ 23 Be bambae mi mi talem long olgeta se: ‘!Mi mi no save yufala! !Yufala i gowe long mi, yufala i man blong brekem loa!’ 24 “From samting ya, man we i harem ol tok ya blong mi mo i stap folem, bambae hem i olsem wan man we i waes, we i wokem haos blong hem antap long wan bigfala ston. 25 Nao taem bigfala ren i foldaon, mo wota i ron bigwan mo win i blu strong, i stap kilim haos ya, be haos ya i no foldaon, from we fandesen blong hem i stap antap long bigfala ston. 26 Be man we i harem ol tok ya blong mi mo i no folem, bambae hem i olsem wan man we i no gat hed, we i wokem haos blong hem antap long sanbij. 27 Nao taem bigfala ren i foldaon, mo wota i ron bigwan mo win i blu strong, i stap kilim haos ya, haos ya i foldaon mo i kam nogud olgeta.” 28 Taem Jisas i finisim ol tok ya blong hem, ol man oli sapraes tumas long fasin blong hem blong tij, 29 from we tok blong hem i gat paoa,* i no olsem tok blong ol tija blong Loa.\n^ PT: “lus olgeta.”\n^ Hemia from we Jisas i no yusum toktok blong ol tija blong Loa blong tijim ol man. Be hem i yusum tok blong God, mo hem i toktok long nem blong God.


Bislama - Jos blong Kraes, i gat Rod blong Joenem Olgeta Kristin Man we oli Kam Wan -\nJos blong Kraes\n—?Hem i jes wan narafala grup?\nJos blong Kraes, i gat rod blong joenem olgeta Kristin man we oli kam wan. Jos blong Kraes, hem i no jes wan narafala grup, we i divaedem ol Kristin man moa, nogat.\nYufala evriwan i kam wan nomo, from yufala i joen long Kraes Jisas (Galaesia 3:26-28).\n1 Fasin blong divaedem jos i nogud\nJos blong Kraes, hem i traehad we i no mekem eni samting we i divaedem ol Kristin man. Sapos yumi seraot long narafala grup, yumi mekem sin from. Jos blong Kraes i mas kam wan bodi nomo, i no mas go wanwan. Ol jos blong Kraes oli mas kam sem mak blong mekem wan jos nomo. Nao mak ya, i mas olsem stamba we Jisas nomo i givem mo Jisas nomo i talem (1 Korin 1:10-13, Efesas 4:1-6, Jon 17:20-21).\n2 Jisas i Hed blong jos\nJisas i talem se, "Bambae mi mi bildim jos blong mi" (Matiu 16:18). Jos i blong Kraes, i no blong man. Wod blong God i agensem fasin we yumi folem tingting blong man nomo (Matiu 15:7-9, Kolosi 2:20-23). Jisas hem i ded finis, mo blad blong hem i ron, mo hem i laef bakegen. Nao hem i hed blong jos, mo tru jos ya, i no gat narafala hed blong hem nating (Kolosi 1:17-20).\n3 Baebol nomo i rul blong jos\nEvri samting we yumi tijim mo yumi mekem long jos ya, i mas kamaot long Baebol nomo (1Pita 4:11). Yumi mas rere oltaem blong jenisem eni samting we i no stret long Baebol. "Yufala i mas traem olgeta samting fastaem. Afta, yufala i mas holemtaet ol samting we oli gud, mo agensem ol samting we oli nogud" (1Tesalonaeka 5:21-22). Baebol hem i naf blong mekem ol Kristin man long jos we oli gud tumas, mo oli strong we i strong, mo oli rere blong wok (2Timoti 3:16-17)\n4 Wan jos nomo, i no narawan\nFrom samting ya, jos blong Kraes i traehad blong bambae i kam olsem jos we Jisas i mekem. Naoia, long taem blong Nuitestamen, evri jos we i stap long samples olsem Efesas o Korin o Filipae, i wan jos nomo from we hem i stap aninit long Jisas nomo, from we hem i hed blong jos ya. Nao evri jos i skul blong Kraes nomo, i no narawan.\n5 ?Hu ya i bos long Jos long wanples?\nEvri jos wanwan, we i stap long wan ples blong miting, hem i mas kam jos blong Kraes nomo. I no gud we jos ya i joenem sam grup we oli kam bos long hem. Mo jos we i stap long sam ples, ol elda no lida blong hem oli mas lidim jos long ples ya nomo (Ol Wok 14:23). Ol elda blong Efesas, oli mekem eksampol long samting ya. Oli lukaot long jos we i stap long Efesas nomo (Ol Wok 20:1,28). Oli no lidim jos long narafala ples mo lida blong narafala ples i no lidim jos ya. Jos long wan ples, i lukaot long bisnes blong hem nomo long kasem plan blong God.\n6 Kraes nomo, hem i givim paoa mo raet.\nSetan i save mekem olgeta we oli ting i gud we oli bilif eni samting we oli laekem. Be tingting ya i no stret. Yumi mas traehad long mekem evri samting olsem we Kraes i givim paoa long hem, mo Kraes i givim raet long hem. Paoa ya, i kamaot long Hae God nomo, i no kamaot long eni man. Paoa ya i kamaot long Papa God, mo Jisas pikinini blong hem, mo Tabu Spirit blong hem. Paoa we hem i no kamaot long tok blong trifala ya, hem i paoa nating nomo, from hem i blong man nomo.\n7 Joenem Kraes nomo\nI gat plante grup we oli gat defren nem, mo defren toktok, mo defren fasin blong wosip, mo defren rod blong oganaesem olgeta samting. Be i nogud blong joenem. I gud we yumi mekem jos blong Jisas Kraes nomo, we jos long wanples ya, i joen long Kraes nomo, i no joen long sam denomination. Hemia nao, jos ya i no divaedem ol Kristin man.


Askem kwestin from fasin blong livim kakae (14-17)\nJisas i mekem blaenman mo man we i nambut i kam gud bakegen (27-34)\n9 Nao Jisas i klaem long bot, i gokros long narasaed, mo i go long taon blong hem. 2 Nao sam man oli karem wan sikman long wan bed i kam long hem, we bodi blong hem i ded. Taem Jisas i luk bilif blong olgeta, hem i talem long sikman ya se: “!Pikinini blong mi, yu no fraet! Mi mi fogivim ol sin blong yu finis.” 3 Nao sam tija blong Loa oli stap taltalem long olgeta se: “Man ya i stap tok nogud long God.” 4 Be Jisas i save tingting blong olgeta, nao i talem se: “?From wanem yufala i gat ol rabis tingting olsem long hat blong yufala? 5 ?Wanem tok i isi moa blong talem? ?Hemia se, ‘Mi mi fogivim ol sin blong yu finis’ no hemia se, ‘Yu stanap mo yu wokbaot’? 6 Be i gud mi soem long yufala se Pikinini blong man,* i gat paoa long wol ya blong fogivim ol sin, ... ” nao hem i talem long sikman ya se: “Yu girap, yu tekem bed blong yu, mo yu gohom.” 7 Nao man ya i stanap mo i gohom. 8 Plante man oli luk samting ya, nao oli fraet mo oli stap leftemap nem blong God from we hem i givim paoa olsem long ol man. 9 Taem Jisas i wokbaot smol i go, hem i luk wan man i stap sidaon long ofis blong takis, nem blong hem Matiu. Nao hem i talem long hem se: “Yu biaen long mi, yu kam man blong mi.” Nao hem i girap, i folem hem. 10 Biaen, taem Jisas i stap kakae* long haos, plante man blong tekem takis wetem ol man we oli stap mekem sin oli kam, mo oli kakae* wetem hem mo ol disaepol blong hem. 11 Taem ol Farisi oli luk samting ya, oli talem long ol disaepol blong hem se: “?From wanem tija blong yufala i stap kakae wetem ol man blong tekem takis mo ol man we oli stap mekem sin?” 12 Be hem i harem olgeta, nao i talem se: “Ol man we oli no sik, oli no nidim dokta, be olgeta we oli sik, yes, oli nidim. 13 I gud yufala i go lanem mining blong tok ya we i talem se: ‘Mi mi wantem we man i gat sore long ol narafala, be i no blong stap mekem sakrefaes.’ From we mi mi no kam blong singaot ol stret man, be mi mi kam blong singaot ol man we oli stap mekem sin.” 14 Biaen ol disaepol blong Jon oli kam long hem, mo oli askem se: “?From wanem mifala mo ol Farisi, mifala i stap livim kakae, be ol disaepol blong yu oli no mekem?” 15 Nao Jisas i talem long olgeta se: “Taem man we i jes mared i stap yet wetem ol fren blong hem, ?yufala i ting se ol fren ya oli save krae mo livim kakae? Be i gat taem i stap kam we bambae oli tekemaot man ya we i jes mared, i gowe long ol fren blong hem. Long taem ya nao bambae oli livim kakae. 16 I no gat man i save somap niufala pis kaliko long olfala klos, blong blokem hol we i stap long hem, from we niufala pis kaliko ya bambae i pulum olfala klos ya, ale i terem hol ya i kam bigwan moa. 17 Mo i no gat man i save putum niufala waen i go insaed long ol olfala skin botel. Sipos hem i mekem olsem, ol olfala skin botel ya bambae oli bosta, nao waen i ronaot, mo ol skin botel ya oli kam nogud. Be ol man oli stap putum niufala waen i go insaed long niufala skin botel, mo tufala tugeta i stap gud.” 18 Taem hem i stap talem ol samting ya long olgeta, wan lida i kam klosap long hem, i bodaon* mo i talem se: “Ating naoia gel blong mi i ded finis, be yu kam, yu putum han blong yu long hem blong bambae hem i laef bakegen.” 19 Nao Jisas i girap, mo hem wetem ol disaepol blong hem oli folem man ya. 20 Mo wan woman we i sik blong twelef yia finis from we hem i stap lusum plante blad, i kam biaen long hem mo i tajem en blong klos blong hem, 21 from we hem i stap talem long hem wan se: “Sipos mi tajem klos blong hem nomo, bambae mi kam gud bakegen.” 22 Jisas i tanem hem, i luk hem, mo i talem se: “!Pikinini blong mi, yu no fraet! Bilif blong yu i mekem yu yu kam gud bakegen.” Mo stret long taem ya, woman ya i kam gud bakegen. 23 Nao taem hem i kamtru long haos blong lida ya, hem i luk ol man we oli stap bloem bambu mo plante plante man we oli stap krae, 24 nao Jisas i talem se: “Yufala i kamaot long ples ya, smol gel ya i no ded, hem i stap slip nomo.” Be olgeta oli laf long hem. 25 Taem olgeta oli go afsaed finis, hem i go insaed mo i holem han blong smol gel ya, ale hem i girap. 26 Mo nius blong samting ya i go olbaot, i kavremap evri ples raonabaot. 27 Taem Jisas i aot long ples ya, tu blaenman tufala i folem hem, mo tufala i stap singaot i go long hem se: “Pikinini blong Deved, yu sore long mitufala.” 28 Afta we hem i go insaed long haos, tufala blaenman ya i kam long hem, mo Jisas i askem long tufala se: “?Yutufala i bilif se mi mi save mekem samting ya?” Tufala i ansa se: “Yes Masta.” 29 Ale hem i tajem ae blong tufala, i talem se: “Bambae i olsem we yutufala i bilif.” 30 Nao ae blong tufala i kam gud. Mo Jisas i givim woning long tufala se: “Yutufala i no mas talemaot samting ya long wan man.” 31 Be taem tufala i go afsaed, tufala i talemaot nius blong hem long evri ples raonabaot. 32 Taem tufala i aot, ol man oli tekem wan nambut i kam long hem we rabis spirit i stap long hem. 33 Nao taem Jisas i ronemaot rabis spirit ya finis, man ya i toktok. Ol man oli sapraes tumas, oli talem se: “Neva man i luk wan samting olsem long Isrel.” 34 Be ol Farisi oli stap talem se: “Jif blong ol rabis spirit ya i givim paoa long hem blong i ronemaot ol rabis spirit.” 35 Nao Jisas i stap wokbaot, i pas long ol taon mo ol vilej, i stap tijim ol man long ol sinagog, mo i stap talemaot gud nius blong Kingdom, mo i stap mekem ol man we oli gat defdefren kaen sik mo olgeta we bodi blong olgeta i nogud, oli kam gud bakegen. 36 Taem hem i luk ol man we oli plante tumas, hem i sore tumas long olgeta, from we ol narafala oli stap spolem* olgeta mo oli no lukaot long olgeta, oli olsem ol sipsip we i no gat man blong lukaot long olgeta. 37 Nao hem i talem long ol disaepol blong hem se: “Tru, plante kakae long garen oli rere finis, be i no gat plante man blong wok. 38 From samting ya, yufala i mas askem long Masta blong garen, blong hem i sanem sam moa man oli kam karem ol kakae ya blong hem.”\n^ NT: “sidaon long bed mo i lei i go long tebol, blong kakae.”\n^ PT: “oli katemaot skin blong olgeta.”


Jenesis 40 | Baebol Long Intenet | Niu Wol Translesen\nJosef i talemaot mining blong drim blong tufala presina (1-19)\n“God nomo i gat paoa blong talemaot mining blong ol drim” (8)\nBigfala lafet blong betde blong Fero (20-23)\n40 Afta long ol samting ya, tu man blong king tufala i mekem sin agens long masta blong tufala we i king blong Ijip. Tufala man ya, hemia bos blong karem dring+ mo bos blong bred blong king blong Ijip. 2 Nao Fero i kros long tufala ofisa blong hem, hemia bos blong karem dring mo bos blong bred.+ 3 Nao hem i putum tufala long kalabus long haos blong lida blong ol gad,+ long sem kalabus ya we Josef i stap long hem.+ 4 Nao lida blong ol gad i putumap Josef blong i stap wetem tufala mo i lukaot long tufala,+ mo oli stap tugeta long kalabus ya blong plante dei. 5 Nao wan naet, tufala man blong king blong Ijip we tufala i stap long kalabus, hemia bos blong karem dring mo bos blong bred, tufala tugeta i drim, mo mining blong tufala drim ya i no sem mak. 6 Nao long moning, taem Josef i kam insaed blong luk tufala, hem i luk we fes blong tufala i nogud. 7 Nao hem i askem long tufala se: “?From wanem fes blong yutufala i nogud tede?” 8 Nao tufala i talem long hem se: “Mitufala tugeta i drim, be i no gat man blong talemaot mining blong ol drim ya long mitufala.” Nao Josef i talem se: “God nomo i gat paoa blong talemaot mining blong ol drim.+ Plis yutufala i talemaot drim blong yutufala long mi.” 9 Nao bos blong karem dring i tokbaot drim blong hem long Josef, i se: “Long drim blong mi, mi luk wan rop blong grep long fored blong mi. 10 Mo long rop ya, i gat tri smol han blong hem, nao taem rop ya i stap gru mo i putum niufala lif, flaoa i kamaot long hem, mo ol bandel blong grep we oli raep oli hang long hem. 11 Mo kap blong Fero i stap long han blong mi, nao mi tekem ol grep ya mo mi skwisimaot wota blong olgeta i go long kap ya. Nao mi putum kap ya long han blong Fero.” 12 Nao Josef i talem long hem se: “Hemia mining blong drim ya: Tri smol han ya i minim tri dei. 13 Long namba 3 dei, Fero bambae i tekemaot yu long ples ya mo i givimbak wok blong yu.+ Mo bambae yu stap putum kap blong Fero bakegen long han blong hem, olsem we yu stap mekem bifo.+ 14 Be taem laef blong yu i kam gud bakegen, yu mas tingbaot mi. Plis yu mas soemaot se yu lavem mi oltaem mo yu tokbaot mi long Fero, olsem nao mi save kamaot long ples ya. 15 Mi mi wan man Hibru mo blong talem stret, ol man oli stilim mi long ples blong mi nao oli tekem mi mi kam long ples ya.+ Mo mi mi no mekem wan rong samting blong oli putum mi long kalabus.”*+ 16 Taem bos blong bred i luk we mining blong drim we Josef i talemaot, i gud, hem i talem se: “Mi tu mi gat wan drim, mo long drim blong mi, mi luk tri basket blong waet bred antap long hed blong mi. 17 Mo long laswan basket we i stap antap, i gat ol defdefren kaen kek mo bred blong Fero, mo ol pijin oli stap kakae ol samting we oli stap long laswan basket ya antap long hed blong mi.” 18 Nao Josef i talem se: “Hemia mining blong drim blong yu: Trifala basket ya i minim tri dei. 19 Long namba 3 dei, Fero bambae i katemaot hed blong yu mo i hangem yu long wan pos, mo bambae ol pijin oli kakae bodi blong yu.”+ 20 Nao long namba 3 dei, hem i betde blong Fero.+ Nao Fero i mekem wan bigfala lafet blong olgeta man blong wok blong hem. Nao long fes blong ol man blong hem, hem i tekemaot bos blong karem dring mo bos blong bred long kalabus. 21 Nao hem i mekem se bos blong karem dring i kasembak wok blong hem, ale hem i gohed blong putum kap blong waen long han blong Fero. 22 Be Fero i hangem bos blong bred, stret olsem we Josef i bin talem.+ 23 Be bos blong karem dring i no moa tingbaot Josef, hem i fogetem gud hem.+\n^ Hemia wan ples aninit long graon, we i olsem wan hol we man i digim, blong putum ol prisena long hem.


!Mi Mi No Wantem Ded! | Wan Yangfala Mama i Jenisim Laef Blong Hem\nLANWIS Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Jehu Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mizo Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Silozi Silozi Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nYvonne Quarrie i talem stori ya.\nYIA WE MI BON: 1964\nBIFO: MI MI WAN STRONGHED YANGFALA WE I GAT PIKININI\nMi mi bon long Paddington, wan eria long London we i gat plante man long hem. Mi laef wetem mama blong mi mo tri bigfala sista. Papa blong mi i man blong drong, taswe hem i no stap oltaem wetem mifala.\nTaem mi pikinini, Mama i tijim mi blong prea evri naet. Mi gat wan smol Baebol we i gat Ol Sam nomo long hem, mo taem mi ridim, mi mekemap sam tiun blong miusik, blong mi save singsing long hem. Mi tingbaot wan tok we mi bin ridim long wan buk we i talem se: “Wan dei bambae i no moa gat tumora.” Tok ya i mekem se mi no save slip long naet, mo mi stap tingbaot fiuja. !Mi mi no wantem ded! Taswe mi stap tingting se: ‘Laef i no hemia nomo, i mas gat sam samting moa. ?From wanem mi laef?’\nMi mi intres tumas long wok blong ol kleva. Mi traem blong toktok long ol dedman, mo mi wetem ol fren blong mi long skul mifala i stap go luk ol gref, mo mifala i wajem ol muvi blong fraet. Hemia i mekem mifala i glad mo mifala i fraet tu.\nTaem mi gat ten yia nomo, mi stat blong stronghed. Mi stat blong smok tabak, mo kwiktaem nomo mi slef blong hem. Biaen, mi stat blong smokem mariuana. Mo taem mi gat 11 yia, mi stat blong dring alkol. Mi no laekem tes blong hem, be mi laekem taem i mekem mi drong. Mi mi laekem miusik mo mi laekem danis. Enitaem nomo mi stap go long ol pati mo long ol naet klab. Oltaem mi stap aot long naet we i no gat man i luk mi, mo mi kambak bifo we i brok delaet. Long nekis dei mi taed tumas, mo oltaem mi stap ronwe long skul. Be taem mi stap long skul, plante taem mi dring alkol long en blong ol lesen.\nLong laswan yia blong mi long skul, ripot blong mi i nogud olgeta. Mama i no save se mi mi stronghed olsem, mo hem i no glad long mi mo i kros tumas long mi. Mitufala i rao bigwan, nao mi ronwe long haos. Blong smoltaem, mi stap wetem boefren blong mi Tony, we i wan rasta man. Hem i wan man blong brekem loa, i stap salem drag, mo ol man oli save se hem i wan rabis man blong faet. I no longtaem, mi gat bel mo mi bonem boe blong mitufala taem mi gat 16 yia nomo.\nFaswan taem we mi mitim ol Witnes blong Jehova, hemia taem mi stap long wan spesel haos blong ol mama we oli no mared. Ol haeman long ples ya oli mekem se mi stap long rum ya. Tu woman we tufala i Witnes, tufala i kam oltaem blong visitim ol yang mama long haos ya. Wan dei, mi joen long storian blong olgeta. Mi wantem pruvum se ol Witnes oli rong. Be tufala i yusum Baebol blong ansa long ol kwestin blong mi, mo tufala i mekem long fasin we i kwaet nomo. Tufala i kaen tumas, mo hemia i pulum tingting blong mi. Taswe mi agri blong stadi Baebol wetem tufala.\nMi lanem wan samting long Baebol we i jenisim laef blong mi. Taem mi yangfala, mi fraet blong ded. !Be mi faenemaot long tijing blong Jisas se i gat laef bakegen! (Jon 5:28, 29) Mo tu, mi lanem se God i rili kea long mi. (1 Pita 5:7) Ol tok blong Jeremaea 29:11, oli tajem hat blong mi. Jehova i talem se: “Mi nomo mi save ol plan we mi mekem finis from yufala. Mi mi wantem we bambae yufala i stap gud olwe, trabol bambae i no kasem yufala, mo bambae yufala i stap gogo, yufala i kasem ol samting ya we tingting blong yufala i stap long hem.” Mi mi stat blong bilif se mi save gat wan nambawan hop, hemia blong laef olwe long Paradaes long wol.—Ol Sam 37:29.\nOl Witnes blong Jehova oli soemaot bigfala lav long mi. Faswan taem we mi go long wan miting blong olgeta, mi harem se oli lavem mi mo oli kaen. !Evriwan oli luk mi olsem fren blong olgeta! (Jon 13:34, 35) Fasin blong olgeta i defren olgeta long fasin we wan jos i bin mekem long mi. Ol Witnes oli welkamem gud mi, nating se laef blong mi i nogud. Oli kea long mi, oli spenem taem wetem mi, mo oli givhan gud long mi taem mi nidim. Mi harem olsem se mi stap insaed long wan bigfala famle we i gat lav.\nTaem mi stadi Baebol, mi luksave se mi mas jenisim laef blong mi blong mekem i laenap wetem rul blong God. Be i had blong mi stopem smok. Mo long sem taem, mi luksave se i gat sam miusik we oli pulum mi blong smokem mariuana, taswe mi jenisim ol miusik we mi stap lesin long hem. Blong stopem fasin ya blong drong, mi no moa go long ol pati mo long ol naet klab, from we long ol ples ya nao mi stap dring alkol. Mo mi jusum ol gudfala fren we bambae oli givhan long mi blong jenisim laef blong mi.—Ol Proveb 13:20.\nSmoltaem biaen, Tony tu i stadi Baebol wetem ol Witnes. Taem ol Witnes oli yusum Baebol blong ansarem ol kwestin blong hem, hem tu i luksave se samting we hem i stap lanem i trutok. Ale hem i jenisim laef blong hem: hem i lego ol nogud fren blong hem, hem i no moa brekem loa, mo hem i no moa smokem mariuana. Mitufala i wantem mekem Jehova i glad, taswe mitufala i wantem stretem laef blong mitufala, blong mekem se boe blong mitufala i gruap long wan laef we i gud. Ale, long 1982, mitufala i mared.\n“Mi mi no moa wekap long naet mo wari long fiuja mo long ded”\nMi tingbaot se mi stap lukaot sam stori long Wajtaoa mo Wekap! * blong faenemaot olsem wanem samfala oli jenisim ol fasin we mi mi wantem jenisim. !Stori blong olgeta i rili leftemap tingting blong mi! Mo i mekem se mi gohed nomo, mi no stop. Mi prea oltaem long Jehova blong hem i no lego mi. Ale long Julae 1982, mi mo Tony i baptaes.\nTaem mi fren gud wetem Jehova, hemia i sevem laef blong mi. Mi mo Tony, mitufala i luksave se Jehova i sapotem gud mitufala taem mitufala i kasem ol trabol. Long ol hadtaem, mitufala i lanem blong dipen long Jehova. Mo mitufala i luksave se Jehova i givhan long mitufala mo i lukaot gud long famle blong mitufala.—Ol Sam 55:22.\nMi mi glad blong givhan long boe mo gel blong mi, blong tufala tu i save gud Jehova olsem mi. Mo naoia mi glad taem mi luk we ol pikinini blong tufala tu oli save God.\nMi mi no moa wekap long naet mo wari long fiuja mo long ded. Naoia evri wik, mi mo Tony i stap goraon long ol kongregesen blong ol Witnes blong Jehova, blong leftemap tingting blong olgeta. Mitufala i joen wetem olgeta blong tijim ol narafala se sipos oli bilif long Jisas, olgeta tu oli save kasem laef we i no save finis.\n^ par. 17 Ol Witnes blong Jehova oli wokem.\nTri Kwestin We Oli Jenisim Laef Blong Mi


Pikinini i Mas Lanem—Bos Long Tingting\nBos long tingting i min se yu\nlanem blong wet\nkontrolem ol filing o tingting blong yu\nfinisim wan wok nating se yu no laekem\ntingbaot narafala fastaem\nPikinini we i bos long tingting, i save talem no long wan nogud samting, nating se samting ya i save mekem hem i harem gud. Be, pikinini we i no gat fasin ya,\ni save kam kros\ni save kasem sik ya dipresen\ni smok o dring bitim mak o tekem drag\ni no kakae gud\nWan ripot i soem se pikinini we i save bos long tingting, taem hem i kam bigwan, bambae hem i no siksik tumas, i no gat tumas problem blong mane, mo i isi blong hem i folem loa. Ripot ya i pulum Profesa Angela Duckworth blong Yunivesiti blong Pennsylvania, blong talem se: “Bos long tingting i wan gudfala fasin mo i no save spolem yu.”\nTalem “no” mo holemtaet tok ya.\nADVAES BLONG BAEBOL: “‘Yes’ we yufala i talem i mas minim ‘yes’ nomo, mo ‘No’ we yufala i talem i mas minim ‘no’ nomo.”—Matiu 5:37.\nSamtaem pikinini i save kam kros, i krakrae, mo i singsingaot blong kasem samting we hem i wantem. Sipos papa mama i lesin long hem, bambae hem i ting se hemia beswan rod blong jenisim “no” i kam “yes.”\nBe sipos papa mama i talem “no” mo i holemtaet tok ya, bambae pikinini i lanem se i no oltaem we bambae hem i kasem samting we hem i wantem. Dokta David Walsh i talem se:“Blong talem stret, ol man we oli folem tok ya oli glad moa. Taem yumi givim evri samting we pikinini i wantem, yumi no stap givhan long hem.” *\nTaem yu stat naoia blong talem “no” long pikinini, hemia bambae i halpem hem long fiuja blong talem “no” long fasin blong tekem drag, slip olbaot, o mekem samting we i save spolem hem mo narafala.\nTalem samting we bambae i hapen sipos hem i obei o i no obei.\nADVAES BLONG BAEBOL: “Wanem sid we man i planem, be frut blong hem nomo, man ya bambae i kakae.” —Galesia 6:7.\nPikinini i mas kasemsave se evri samting we hem i mekem i gat frut blong hem. Sipos hem i no bos long tingting, nogud frut i save kamaot. Eksampol, sipos pikinini blong yu i stap kros kwik, narafala bambae i no wantem joen wetem hem. Be sipos hem i lanem blong kontrolem kros blong hem, narafala bambae i laekem hem. Yu halpem hem blong i kasemsave se bambae hem i harem gud long laef, taem hem i bos long tingting.\nTijim pikinini blong i save samting we i moa impoten.\nADVAES BLONG BAEBOL: “Faenemaot ol samting we oli moa impoten.”—Filipae 1:10.\nBos long tingting i no minim nomo se yu no mekem wan rong samting, be i minim tu se yu mekem wan wok we maet yu no laekem nating. I impoten blong pikinini i lanem blong mekem ol impoten samting fastaem. Eksampol, hem i mas mekem homwok blong hem fastaem, bifo we hem i pleplei.\nSoem gudfala eksampol.\nADVAES BLONG BAEBOL: “Mi mi soemaot eksampol long yufala. Samting we mi mekem long yufala, yufala tu i mas mekem.”—Jon 13:15.\nPikinini i stap lukluk fasin blong yu taem wan samting i hapen we i save mekem yu yu kros. Be yu mas soemaot se gudfala samting i save kamaot taem yu bos long tingting. Eksampol, taem pikinini i mekem wan rong samting, ?yu yu kwik blong kam kros o yu stap kwaet?\n^ par. 20 Tok ya i kamaot long buk ya No: Why Kids—of All Ages—Need to Hear It and Ways Parents Can Say It.\nTaem yu talem “no” long pikinini, hemia bambae i halpem hem long fiuja blong talem “no” long fasin blong tekem drag, slip olbaot, o mekem samting we i save spolem hem mo narafala.\n?Pikinini i luksave se mi no kam kros taem mi stap gotru long wan hadtaem?\n?Mi mi eksplenem long hem from wanem mi stretem wan trabol long kwaet fasin?\n?Pikinini i tingbaot mi olsem wan man we i no save tingting gud mo i hariap blong kros, o se mi save bos long tingting?\n“Nating se gel blong mitufala i save harem nogud o kros, be hem i no mas soemaot long ol man we oli stap raon long hem. Sipos hem i no save kontrolem kros blong hem, bambae mitufala i no letem hem i joen wetem narafala, go kasem we kros blong hem i godaon.”—Theresa.\n“Mi mo waef blong mi i traehad blong talem long ol pikinini se mitufala i glad taem oli soem gudfala fasin. Mo mitufala i talem ol gudfala toktok taem oli bos long tingting, nating se samtaem i no isi.”—Wayne.\nTijim Pikinini Blong i Bos Long Tingting Blong Hem


Oli hangem Jisas mo tu man blong brekem loa, long pos (26-43)\n23 Nao bigfala hip blong ol man ya oli girap, olgeta evriwan oli tekem hem i go long Paelat. 2 Ale oli talem ol poen agens long hem, se: “Man ya i stap pulum ol man blong oli agensem gavman, i stap blokem ol man blong oli no pem takis long Sisa, mo i stap talem se hem i Kraes ya we i king.” 3 Nao Paelat i askem long hem se: “?Yu yu King blong ol man Jiu?” Hem i ansa se: “I olsem we yu yu talem.” 4 Nao Paelat i talem long ol jif pris mo ol man ya se: “Mi mi no faenem se man ya i brekem loa.” 5 Be oli gohed oli talem se: “Taem hem i tij, hem i stap pusum ol man blong oli mekem trabol. Hem i stat long Galili i gotru long ol ples long Judia, mo i kam kasem ples ya tu.” 6 Taem Paelat i harem samting ya, hem i askem sipos man ya i wan man Galili. 7 Afta we hem i faenemaot se Jisas i kamaot long ples ya we Herod i rul long hem, hem i sanem hem i go long Herod, we long taem ya hem tu i stap long Jerusalem. 8 Taem Herod i luk Jisas, hem i glad tumas. Longtaem finis hem i wantem luk Jisas, from we hem i harem plante nius blong hem, mo hem i wantem blong hem i mekem sam saen, blong hem i luk. 9 Nao hem i askem plante kwestin long Jisas, be hem i no ansa. 10 Ol jif pris mo ol tija blong Loa oli stanap nomo i stap, nao oli stap tok strong blong talemaot ol poen agensem hem. 11 Nao Herod wetem ol soldia blong hem, oli mekem i nogud long hem olsem we hem i nating nomo. Mo hem i mekem hem i werem wan naesfala klos blong oli jikim hem, mo biaen, hem i sanem hem i gobak long Paelat. 12 Fastaem, Herod mo Paelat tufala i badfren. Be long dei ya, tufala i kam fren. 13 Nao Paelat i singaot ol jif pris, ol lida, mo ol man oli kam wanples 14 mo i talem long olgeta se: “Taem yufala i tekem man ya i kam long mi, yufala i talem se hem i stap pusum ol man blong oli mekem trabol. !Be yufala i luk! Mi mi askem plante kwestin long hem long fes blong yufala, be mi no faenem wan pruf blong ol poen ya we yufala i talem agens long hem. 15 Herod tu i no faenem wan pruf blong ol samting ya from we hem i sanem hem i kambak long yumi. I kliagud se hem i no mekem wan samting we i stret blong hem i ded from. 16 Taswe, bambae mi panisim hem mo mi letem hem i go fri.” 17 *— 18 Be olgeta man ya evriwan oli singaot bigwan, oli talem se: “!Kilim man ya i ded,* mo yu letem Barabas i go fri!” 19 (Man ya, oli putum hem long kalabus from we hem i mekem ol man long taon ya oli girap, oli faet agens long gavman, mo hem i kilim man i ded tu.) 20 Nao Paelat i singaot i go long olgeta bakegen, from we hem i wantem letem Jisas i go fri. 21 Ale, oli singaot bigwan se: “!Nilim hem long pos! !Nilim hem long pos!”* 22 Hem i talem nambatri taem long olgeta se: “?From wanem? ?Man ya i mekem wanem nogud samting? Mi mi no faenem wan samting long hem we i stret blong hem i ded from. Bambae mi panisim hem mo mi letem hem i go fri.” 23 Be olgeta oli gohed nomo, oli stap singsingaot strong moa se hem i mas nilim hem i ded long pos. Mo oli stap singsingaot gogo oli winim hem. 24 Ale Paelat i mekem desisen se bambae hem i mekem samting we olgeta oli askem. 25 Hem i letem man ya we oli askem i go fri. Man ya i bin go kalabus from we hem i mekem ol man oli agens long gavman, mo i kilim man i ded. Be hem i givim Jisas i go long olgeta, blong oli mekem long hem olsem we oli wantem. 26 Nao taem oli stap tekem hem i goaot, oli holem wan man Saerin we nem blong hem Saemon we i stap wokbaot i kam insaed long taon. Oli putum pos* long solda blong hem, blong hem i karem, i biaen long Jisas. 27 Nao plante man oli stap folem hem, wetem sam woman tu we oli stap krae mo oli stap kilkilim jes blong olgeta from we oli sore tumas long hem. 28 Be Jisas i tanemraon, i talem long ol woman ya se: “Ol woman Jerusalem, yufala i stop blong krae from mi. I moagud yufala i krae from yufala mo ol pikinini blong yufala. 29 !Yufala i luk! I gat ol dei i stap kam we bambae ol man oli talem se: ‘Ol woman we oli no save bonem pikinini, mo ol woman we oli neva bonem pikinini, mo ol woman we oli no givim titi long pikinini samtaem, oli glad!’ 30 Mo bambae oli talem long ol bigfala hil se: ‘!Yu foldaon antap long mifala!’ Mo bambae oli talem long ol hil se: ‘!Yu kavremap mifala!’ 31 Sipos oli mekem ol samting ya long taem we tri i grin yet, ?wanem bambae i hapen sipos tri ya i drae?” 32 I gat tu man blong brekem loa we oli tekem tufala tu i go blong oli kilim tufala wetem hem. 33 Mo taem oli kam kasem ples ya we nem blong hem Bun Blong Hed Blong Man, oli nilim Jisas long pos klosap long tufala man ya blong brekem loa, wan long raet saed blong hem mo wan long lef saed. 34 Nao Jisas i talem se: “Papa, yu fogivim olgeta, from we oli no save samting we oli stap mekem.” Mo olgeta oli sakem spesel ston blong seraotem ol klos blong hem. 35 Mo ol man oli stap stanap mo oli stap lukluk. Be ol lida oli stap laf long hem, oli se: “Hem i save sevem ol narafala. Sipos hem i Kraes ya we God i sanem hem i kam mo we i jusumaot hem, i gud hem i sevem hem wan.” 36 Ol soldia tu oli jikim hem, oli kam givim waen we i konkon long hem, 37 mo oli talem se: “Sipos yu yu King blong ol man Jiu, yu sevem yu wan.” 38 Mo tu, oli raetem toktok ya se: “Hemia King blong ol man Jiu” long pos, antap long hed blong hem. 39 Nao wan man blong brekem loa we i stap hang long pos klosap long hem, i tok nogud long hem, i se: “?Yu yu Kraes no? !Yu sevem yu mo mitufala tu!” 40 Ale narafala man ya i tok strong long hem, i se: “?Olsem wanem? ?Yu yu no fraet long God? Yu yu kasem sem panis olsem man ya. 41 Mo i stret nomo we yumitu kasem panis ya from ol samting we yumitu mekem. Be man ya i no mekem wan samting nating we i rong.” 42 Nao hem i talem se: “Jisas, taem yu go long Kingdom blong yu, yu tingbaot mi.” 43 Ale hem i talem long hem se: “Tru mi talem long yu tede, bambae yu stap wetem mi long Paradaes.” 44 Nao long taem ya, hem i medel dei,* be tudak i kavremap olgeta ples, mo i stap gogo kasem tri klok olsem long aftenun,* 45 from we san i no moa saen. Nao bigfala kaliko we i blokem rum ya we i tabu we i tabu, i brok long medel, i stat antap i go kasem daon. 46 Nao Jisas i singaot bigwan mo i talem se: “Papa, mi mi putum spirit* blong mi long han blong yu.” Hem i talem tok ya finis nao hem i ded.* 47 Taem kapten blong ol soldia i luk ol samting we oli hapen, hem i presem God, i se: “Tru ya, man ya i wan stret man.” 48 Mo taem olgeta man we oli kam blong lukluk, oli luk ol samting ya, oli gohom we oli harem nogud tumas, mo oli stap kilkilim jes blong olgeta from. 49 Mo olgeta we oli save hem, oli stap stanap longwe lelebet. Mo ol woman we oli aot wetem hem long Galili, oli stap tu mo oli luk olgeta samting ya. 50 I gat wan memba blong Kaonsel we nem blong hem Josef, hem i wan gudfala man mo fasin blong hem i stret. 51 (Man ya i no vot blong sapotem plan blong olgeta mo ol samting we oli mekem.) Hem i blong Aramatia we i wan taon blong ol man Judia, mo hem i stap wet long Kingdom blong God. 52 Man ya i go stret long Paelat mo i askem bodi blong Jisas. 53 Nao hem i tekemaot bodi ya, i kavremap long gudfala kaliko ya linen, mo i go putum long wan hol we oli katem long ston. Hol ya, oli no putum man long hem yet. 54 Long dei ya, hem i Dei Blong Mekemrere Ol Samting, mo klosap Sabat dei i stat. 55 Be ol woman we oli aot wetem hem long Galili, olgeta tu oli go long beregraon* blong luk olsem wanem oli putum bodi blong Jisas. 56 Mo oli gobak blong mekemrere sam lif we oli gat gudfala smel, mo ol oel we oli smel gud olsem senta. Be long Sabat dei, oli spel olsem we Loa i talem.\n^ PT: “long namba sikis aoa.”\n^ PT: “long namba naen aoa.”


“Oltaem yufala i mas rere, from we mi, mi Pikinini blong Man, bambae mi kamtru long taem we yufala i no tingbaot.”—MAT. 24:44.\n1, 2. (a) ?Ol profet tok blong Baebol oli tokbaot wanem samting we bambae i hapen, we i sem mak long taega ya we wantaem nomo hem i jam blong kakae man? (b) ?From wanem yu yu mas rere taem anamol i tanraon long woman ya?\nI GAT wan man we i trenem ol taega blong oli mekem ol defren samting long fored blong ol man. Ol taega ya oli kwaet mo oli obei gud long man ya blong plante yia. Man ya i talem se: “Taem wan anamol i trastem yu, yu harem olsem se yu winim wan nambawan samting we i gud moa i bitim ol narafala samting long wol.” Be long Oktoba 3, 2003, wan samting i hapen we i soemaot se ol taega oli no moa trastem man ya. From wan risen we man i no save, wan long ol taega ya we i hevi olsem 172 kilo, i jam long man ya mo i kakae hem. Man ya we i trenem ol taega, i sek bigwan from we hem i neva ting se samting olsem i save hapen, mo hem i no rere.\n2 Stori ya i mekem yumi tingbaot wan narafala “anamol” we ol profet tok blong Baebol oli tokbaot. Anamol ya tu i wantem kakae man, mo yumi mas rere. (Ridim Revelesen 17:15-18.) ?Anamol ya bambae i kakae hu? Ol samting long wol ya blong Setan bambae oli jenis wantaem nomo we man i sek long hem. Ol man blong Setan bambae oli seraot, we sam long olgeta bambae oli agensem ol narafala. Anamol ya we i red we i red hem i minim Yunaeted Neson. Mo “ol ten hon” blong hem oli minim ol politik paoa blong wol ya. Olgeta ya nao bambae oli kakae woman blong rod we nem blong hem Bigfala Babilon, hemia olgeta giaman skul long wol. Bambae oli agensem woman ya mo bambae oli spolem hem olgeta. ?Samting ya bambae i hapen wetaem? Yumi no save stret dei mo taem blong samting ya. (Mat. 24:36) Be yumi save se bambae i hapen long wan taem we yumi no tingbaot, mo yumi save tu se yumi no gat plante taem i stap. (Mat. 24:44; 1 Kor. 7:29) From samting ya, i impoten tumas we yumi mas rere oltaem. Nao taem anamol ya i tanraon long woman blong rod ya mo Jisas Kraes i kam olsem Man blong Givim Panis, be bambae hem i kam blong sevem yumi tu. (Luk 21:28) ?Yumi mas mekem wanem blong rere? Stori blong ol gudfala man blong God bifo i save givhan long yumi. Olgeta ya tu oli rere oltaem, mo from samting ya oli luk sam bigbigfala samting oli kamtru stret olsem we God i promes blong mekem. I gud yu tinghevi long ol stori ya.\nOltaem Yu Yu Mas Rere, Olsem Noa\n3. ?From wanem i no isi blong Noa i mekem wok blong God long taem blong hem?\n3 Ol rabis fasin oli kam antap bigwan long taem blong Noa. Be Noa i rere oltaem blong luk ol promes blong God oli kamtru. Yu traem tingbaot ol trabol we Noa i mas fesem evri dei. Ol stronghed enjel oli tekem bodi olsem man, mo oli kam stap wetem ol naes woman long wol. God i no mekem ol enjel blong oli kam tekem ol woman long wol. Taswe taem oli gat pikinini, ol pikinini ya oli dabolbun. Oli “lariken man blong faet,” we oli yusum paoa blong olgeta blong mekem trabol long ol narafala man. (Jen. 6:4) Yu traem tingbaot taem ya we ol bigbigfala man ya oli stap wokbaot olbaot long wol ya, oli stap faet mo kilim man i ded. Laef long taem ya i nogud tumas. Gudfala fasin i lus mo rabis fasin i kam antap gogo tingting mo fasin blong man i kam nogud olgeta. Ale, Jehova we hem i Haefala Masta blong heven mo wol, i makem wan stret taem blong finisim ol rabis fasin blong wol long taem ya.—Ridim Jenesis 6:3, 5, 11, 12. *\n4, 5. ?Wanem sam samting tede we oli sem mak long taem blong Noa?\n4 Jisas i talem wan profet tok long saed blong taem blong yumi, mo hem i talem se bambae i olsem long taem blong Noa bifo. (Mat. 24:37) Long taem blong yumi, ol nogud enjel oli mekem trabol long ol man tu. (Rev. 12:7-9, 12) Ol nogud enjel ya we oli tekem bodi olsem man long taem blong Noa, hemia ol rabis enjel we oli stap mekem trabol long wol tede tu. God i blokem olgeta finis blong oli no moa save tekem bodi olsem man. Nating se i olsem, oli stap traehad yet blong bos long laef blong ol yangfala mo ol olfala tu. Ol rabis enjel ya we oli wok long fasin haed, oli harem gud blong spolem ol man long wol. Oli harem gud blong lidim ol man blong oli mekem ol rabis fasin mo ol fasin we oli doti tumas long fes blong God.—Efes. 6:11, 12.\n5 Tok blong God i talem se Setan hem i “man blong kilim man,” mo i talem tu se hem i “gat paoa blong mekem man i ded.” (Jon 8:44; Hib. 2:14, NW) Hemia i no min se hem i gat paoa blong kilim i ded evri man we hem i wantem. Nogat. Be rabis enjel ya i save pulum ol man blong oli mekem sam samting, nao oli safa mo oli ded from. Mo tu, hem i traem pulum tingting blong ol man blong oli no laekem narafala man nao oli wantem kilim olgeta i ded. Long Yunaeted Stet, oli mekem wan ripot we i soemaot se, long evri 142 pikinini we oli bon, bambae i gat 1 i ded from we narafala man i kilim hem i ded. Ol man oli faet mo oli kilim man i ded blong nating nomo. Fasin ya i kam antap bigwan. Sipos Jehova i luk rabis fasin long taem blong Noa mo i tekem aksen from, ?yu ting se hem i no save luk we rabis fasin i stap kam antap tede tu? ?Yu ting se bambae hem i no save tekem aksen?\n6, 7. ?Noa mo famle blong hem oli mekem wanem we i soemaot se oli gat bilif mo oli ona gud long God?\n6 Taem Jehova i luk se i stret, hem i talem long Noa se bambae hem i mekem bigfala wota i kam kavremap wol, blong spolem olgeta man. (Jen. 6:13, 17) Jehova i talem long Noa olsem wanem blong bildim wan bigfala sip we i olsem wan bokis. Noa mo famle blong hem oli statem wok ya. ?Wanem i halpem olgeta blong oli obei mo oli rere taem God i jajem wol?\n7 Noa mo famle blong hem oli mekem ol samting we Jehova i talem long olgeta blong mekem, from we bilif blong olgeta i strong mo oli ona gud long God. (Jen. 6:22; Hib. 11:7) From we Noa i hed blong famle blong hem, hem i mas fren gud wetem Jehova, mo hem i no mas folem rabis fasin blong ol man long taem blong hem. (Jen. 6:9) Hem i save se famle blong hem i mas lukaot gud blong oli no mekem raf fasin olsem ol man raonabaot, mo blong oli no mekem olsem olgeta ya we oli no wantem obei long God. Noa mo famle blong hem, oli no mas bisi tumas blong ronem ol samting blong laef evri dei. God i givim wan wok long olgeta blong mekem, mo i impoten tumas we evriwan long famle oli mekem wok ya fastaem long ol narafala samting long laef blong olgeta.—Ridim Jenesis 6:14, 18.\nNoa Mo Famle Blong Hem Oli Rere\n8. ?Wanem i soemaot se woman blong Noa, wetem ol pikinini boe mo ol woman blong olgeta, evriwan oli man blong Jehova?\n8 Baebol i toktok plante long saed blong Noa we hem i hed blong famle blong hem. Be woman blong Noa mo ol pikinini boe blong hem wetem ol woman blong olgeta, olgeta tu oli man blong Jehova. Profet Esikel i soemaot samting ya. Hem i talem se sipos Noa i laef long taem blong hem, be i no bilif blong Noa we i sevem ol pikinini blong hem. Ol pikinini blong Noa oli bigman finis. Oli save mekem prapa desisen blong olgeta se bambae oli obei no bambae oli no obei. From we Jehova i sevem ol pikinini blong Noa, hemia i min se olgeta wanwan oli soemaot se oli lavem God mo oli laekem ol stret fasin blong God. (Esik. 14:19, 20) Famle blong Noa i folem tok blong Noa, oli bilif strong olsem hem, mo oli no letem fasin blong ol man raonabaot long olgeta i mekem olgeta oli kam slak long wok we God i givim long olgeta.\n9. ?Hu i soemaot bilif tede olsem Noa bifo?\n9 Tede tu, i gat plante hed blong ol Kristin famle we oli stap traehad blong folem fasin blong Noa, mo samting ya i leftemap tingting blong yumi. Olgeta ya oli luksave se i no naf blong givim kakae, klos, mo wan ples blong slip long ol pikinini blong olgeta, mo pem skul fi blong olgeta. Oli mas givim ol samting we famle blong olgeta i nidim blong stap klosap long Jehova tu. Taem ol hed blong famle oli mekem olsem, oli soemaot se oli rere blong fesem wanem we Jehova bambae i mekem i no longtaem.\n10, 11. (a) ?Taem Noa olgeta oli stap long sip, oli mas harem olsem wanem? (b) ?Wanem kwestin we yumi mas tingbaot?\n10 Noa mo woman blong hem, trifala pikinini boe blong tufala, wetem ol woman blong trifala, oli wokem sip ya gogo samwe long 50 yia i pas. Oli yusum kolta blong blokem ol hol long hem. Oli karem kakae i kam insaed. Oli karem ol anamol tu oli kam insaed. Oli mas gokam plante taem. Ale, yu traem tingbaot wanem i hapen biaen. Long namba 17 dei blong namba tu manis blong yia 2370 B.K.T. * Noa mo famle blong hem, oli go stap insaed long sip ya. Jehova i satem doa, nao ren i stat foldaon. Hemia i no bigfala ren we i kasem sam ples nomo. Nogat. Wota we i hang long klaod hae antap long wol ya, i olsem wan bigfala wota we i dip, mo hemia nao wota we i foldaon long wol long taem blong Noa. (Jen. 7:11, 16, NW) Ol man olbaot long wol oli ded be ol man we oli stap insaed long sip oli sef. ?Long taem ya, yu ting se Noa mo famle blong hem oli harem olsem wanem? Ating oli glad tumas mo oli talem tangkiu long God from we hem i sevem olgeta. Be yumi save se oli glad tu se, oli bin obei long God mo oli mekem samting blong oli rere from dei ya. (Jen. 6:9) ?Yu ting se bambae yu harem olsem wanem afta Amagedon? Ating bambae yu glad tumas mo bambae yu talem tangkiu long Jehova tu, olsem we Noa olgeta oli bin mekem.\n11 God ya we i Gat Olgeta Paoa, i promes se bambae hem i finisim rabis fasin we Setan i stamba blong hem. I no gat wan samting we i save blokem ol promes ya. I gud yu tingbaot ol kwestin ya: ‘?Mi mi trastem olgeta promes blong God? ?Mi mi gat strong tingting se olgeta smosmol samting we God i talem, bambae oli kamtru evriwan, mo bambae oli kamtru long stret taem tu?’ Sipos yes, ale yu no mas fogetem “Dei ya blong God” we i stap spid i kam, be yu mas soemaot oltaem se yu yu rere.—2 Pita 3:12.\nMoses i Rere Gud\n12. ?Wanem i save mekem se Moses i no moa tingbaot Jehova?\n12 Bambae yumi tokbaot wan narafala man bakegen we hem i soemaot wan gudfala eksampol. Man ya hemia Moses. Long tingting blong ol man, Moses i save gat wan gudfala laef long Ijip. Taem Moses i wan bebi yet, gel blong Fero i lukaot long hem olsem stret pikinini blong hem. Ating ol man oli gat respek long Moses from we hem i olsem pikinini blong wan haeman. Ating hem i stap kakae ol kakae we i beswan, hem i stap werem ol klos we i beswan, mo i stap slip long ol nambawan haos. Mo hem i skul gud tu. (Ridim Ol Wok 7:20-22.) From we hem i olsem pikinini blong wan haeman, hem i gat janis blong kasem bigfala graon mo mane.\n13. ?Wanem i givhan long Moses blong i tingbaot oltaem ol promes blong God?\n13 Taem Moses i smol yet, stret papa mama blong hem, tufala i tijim hem. Ating tijing ya i mekem we Moses i luksave klia nomo se fasin blong mekem wosip long ol aedol, olsem we ol man Ijip oli stap mekem, i blong nating nomo. (Eks. 32:8) Ol waes blong Ijip mo ol naes samting we oli stap long haos blong king, oli no pulum Moses blong i lego tru wosip. Ating Moses i stap tingting plante long ol promes we God i bin mekem long ol bubu blong hem bifo. Mo ating hem i wantem soemaot we hem i rere blong mekem ol samting we God i wantem. Taswe Moses i talem long ol man Isrel se: ‘[Jehova] . . . hem i God blong Ebraham, mo God blong Aesak, mo God blong Jekob, mo hem nao i sanem mi mi kam long yufala.’—Ridim Eksodas 3:15-17.\n14. ?Wanem samting i traem bilif mo strong tingting blong Moses?\n14 Tru God ya Jehova, hem i no olsem ol aedol blong ol god blong ol man Ijip. Moses i luksave klia nomo se ol aedol ya oli no laef, be Jehova hem i laef, i tru, mo i stap. Long olgeta samting we Moses i mekem, hem i mekem olsem we hem i “stap luk God ya we man i no save luk long ae blong hem.” Moses i bilif strong se ol man blong God bambae oli kam fri, be hem i no save stret taem we samting ya bambae i hapen. (Hib. 11:24, 25, 27) Hem i wantem tumas we ol Hibru oli no moa wok slef. Ale wan dei, taem hem i luk we wan man Ijip i kilim wan man Hibru i ded, hem i kilim man Ijip ya i ded. (Eks. 2:11, 12) Be hemia i no stret taem yet blong Jehova i mekem ol man Isrel oli fri. Taswe Moses i ronwe long Ijip. Hem i go stap long wan kantri farawe. Ating Moses, we fastaem hem i laef long haos blong king long Ijip, i harem se i no isi blong laef long draeples. Nating se i olsem, Moses i soemaot we hem i rere, from we hem i stap wet oltaem blong Jehova i toktok long hem, mo i stap lesin gud long wanem we hem i mas mekem. Taswe afta we Moses i stap 40 yia long kantri ya Midia, Jehova i jusum hem blong i mekem ol Hibru oli kam fri. God i talem long Moses se hem i mas gobak long Ijip, ale Moses i obei. Hemia nao taem we God i jusum blong putum wok long han blong hem. Ale Moses i mas mekem wok blong God long fasin we God i wantem. (Eks. 3:2, 7, 8, 10) Moses i wan man we ‘tingting blong hem i stap daon moa long ol narafala man long wol.’ Taem hem i gobak long Ijip, hem i mas gat bilif mo strong tingting, blong i no fraet blong go stanap long fored blong Fero. (Nam. 12:3) Mo Moses i no go wan taem nomo. Hem i go bakegen mo bakegen blong talemaot ol trabol we bambae God i mekem long Ijip. Taem hem i go talemaot wan trabol finis, hem i no save hamas taem hem i mas go stanap bakegen long fored blong Fero, blong talemaot wan narafala trabol.\n15. ?Nating se ol samting oli no hapen olsem we Moses i wantem, wanem i pulum hem blong i lukaot janis blong leftemap nem blong Papa blong hem long heven?\n15 Long ol 40 yia we oli kam, stat long 1513 B.K.T. go kasem 1473 B.K.T., plante samting oli hapen we oli mekem tingting blong Moses i foldaon. Nating se i olsem, Moses i traem lukaot janis oltaem blong leftemap nem blong Jehova. Mo taem hem i toktok long ol man Isrel, hem i pulum olgeta tu blong oli mekem sem mak. (Dut. 31:1-8) ?From wanem? From we Moses i laekem moa nem mo hae rul blong Jehova i bitim prapa nem blong hem. (Eks. 32:10-13; Nam. 14:11-16) I tru se i gat sam samting we oli save mekem tingting blong yumi i foldaon, mo samtaem ol samting oli no rongud olsem we yumi wantem. Be yumi mas gohed blong mekem ol samting we oli leftemap rul blong God, mo yumi mas trastem se rod we God i jusum blong mekem samting i moa waes, i moa stret, mo i moa gud i bitim ol narafala rod. (Aes. 55:8-11; Jer. 10:23) ?Hemia nao tingting we yu yu gat?\n!Yumi Mas Wekap Gud Oltaem!\n16, 17. ?From wanem yu mas tingting gud long ol tok blong Mak 13:35-37?\n16 “Yufala i mas lukaot gud, mo oltaem yufala i mas rere, from we yufala i no save taem ya we bambae olgeta samting ya oli kamtru.” (Mak 13:33) Hemia wan woning we Jisas i talem taem hem i tokbaot saen we bambae i soemaot se en blong rabis fasin blong wol ya i stap kam. Hemia lastok blong profet tok ya blong Jisas, olsem we Mak i raetem: “Yufala tu i mas lukaot gud, from we yufala i no save taem we masta blong haos bambae i kambak. Maet hem i kambak long sapa, no long medel naet, no long taem we faol i singaot, no long taem we san i girap. Sipos no, bambae hem i kambak kwiktaem long yufala, i faenem we yufala i stap slip. Be tok ya we mi talem long yufala, mi stap talem long olgeta man se, ‘Oltaem, yufala i mas lukaot gud.’”—Mak 13:35-37.\n17 Advaes ya we Jisas i wantem se ol man blong hem oli folem, i pulum tingting blong yumi tu. Jisas i tokbaot fo defren taem long naet. I gat sapa, i gat medel naet, i gat taem we faol i singaot, mo i gat taem we san i girap. Laswan ya, hemia raonabaot long 3 klok moning go kasem taem we san i girap, mo long taem ya nao i hadwok moa blong man i stap wekap. Ol man we oli mekem ol plan blong ami long taem blong faet oli talem se i moa gud blong mekem enemi i sek long eli moning. Hemia i beswan taem, from we i gat janis i stap se bambae enemi ya i stap “slip.” Yumi stap long wan taem we ol man long wol oli stap slip, oli no tingbaot nating blong fren gud wetem God. Ale, from we yumi stap wetem ol man olsem, maet i hadwok blong yumi stap wekap. ?Olsem wanem? ?Yu yu harem se i no moa impoten tumas blong “lukaot gud” mo “rere” from taem ya we God bambae i mekem en i kamtru mo i sevem yumi?\n18. ?Yumi ol Witnes blong Jehova, yumi save mekem wanem nambawan samting?\n18 Man blong trenem ol taega, we yumi tokbaot fastaem, hem i no ded taem taega ya i kakae hem. Be ol profet tok blong Baebol oli soemaot se ol giaman skul mo ol narafala haf blong rabis wol ya bambae oli ded taem en i kam. (Rev. 18:4-8) Yumi evriwan we yumi stap mekem wok blong God, ol yangfala mo ol olfala tu, yumi mas mekem evri samting we yumi naf blong mekem, blong yumi rere oltaem from dei blong Jehova. Hemia wan samting we yumi mas tinghevi long hem, olsem we Noa mo famle blong hem oli mekem. Yumi laef long wan wol we ol man blong hem oli no ona long God nating. Ol tija blong giaman skul mo ol man we oli talem se i no gat God, oli talem ol samting we i jikim God ya we hem i Mekem Olgeta Samting. Yumi no wantem nating blong letem wan smol tingting blong olgeta i kasem yumi. Yumi mas tingting strong long ol eksampol we yumi tokbaot long stadi ya tede. Yumi mas lukaot janis blong toktok blong leftemap nem blong Jehova mo givim ona long hem. Hem nomo i “God blong ol god.” Yes, hem i “God ya we i hae, i gat bigfala paoa mo i save mekem man i fraet.”—Dut. 10:17, NW.\n^ par. 3 Sipos yu wantem kasem moa save long saed blong tok ya “wan handred twanti yia” long Jenesis 6:3, yu save ridim Wajtaoa blong Disemba 15, 2010, pej 30 (Franis mo Inglis).\n^ par. 10 B.K.T. i minim Bifo Kristin Taem.\n• ?From wanem Noa i mas tingbaot blong givhan fastaem long famle blong hem, blong oli fren gud wetem Jehova?\n• ?Long wanem fasin, taem blong yumi i sem mak long taem blong Noa?\n• ?Nating se sam samting oli mekem tingting blong Moses i foldaon, from wanem hem i gohed strong blong tingbaot ol promes blong Jehova?\n• ?Wanem sam profet tok blong Baebol we oli givhan long yu blong stap wekap oltaem?\n[Tok blong pija long pej 25]\nNoa mo famle blong hem oli putum tingting blong olgeta i stap long wan samting nomo, hemia wok blong Jehova\n[Tok blong pija long pej 26]\nMoses i trastem ol promes blong God, mo samting ya i mekem we hem i stap wekap oltaem\nSerem Serem !Oltaem Yu Yu Mas Rere!\nw11 3/1 pp. 24-28


Jajes 11 | Baebol Long Intenet | Niu Wol Translesen\nLANWIS Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Azerbaijani Azerbaijani (Cyrillic) Batak (Karo) Batak (Toba) Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Silozi Silozi Silozi Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nOli ronemaot Jeftaha, biaen oli mekem hem i kam lida (1-11)\nJeftaha i toktok wetem ol man Amon (12-28)\nPromes blong Jeftaha mo gel blong hem (29-40)\nLaef blong gel blong hem we i no mared (38-40)\n11 Jeftaha i wan man Gilead, mo hem i wan strong man blong faet. Hem i boe blong wan prostitut, mo papa blong hem Gilead. 2 Be waef blong Gilead i bonem sam narafala boe tu. Mo taem ol boe ya we waef blong hem i bonem oli kam bigwan, oli ronemaot Jeftaha, mo oli talem long hem se: “Bambae yu no kasem eni samting we i blong papa blong yumi, from we yu yu pikinini blong wan narafala woman.” 3 Ale Jeftaha i aot long ol brata blong hem, i go stap long ples ya Tob. Nao sam man we oli stap westem taem nomo, oli kam joen wetem Jeftaha, mo oli stap folem hem. 4 Smoltaem biaen, ol man Amon oli kam faet agensem ol man Isrel. 5 Mo taem ol man Amon oli faet agensem ol man Isrel, kwiktaem nomo ol elda blong Gilead oli go long Tob blong tekem Jeftaha i kambak. 6 Oli talem long Jeftaha se: “Yu kam, yu komanda blong mifala blong yumi save faet agensem ol man Amon.” 7 Be Jeftaha i talem long ol elda blong Gilead se: “?I no yufala ya we yufala i no laekem mi nating, nao yufala i ronemaot mi long haos blong papa blong mi? ?From wanem yufala i kam luk mi taem yufala i stap long trabol?” 8 Nao ol elda blong Gilead oli talem long Jeftaha se: “Hemia nao from wanem mifala i kam from yu. Sipos yu kam wetem mifala, mo yu faet agensem ol man Amon, bambae yu kam lida blong olgeta man Gilead.” 9 Ale Jeftaha i talem long ol elda blong Gilead se: “Sipos yufala i tekem mi mi gobak blong faet agensem ol man Amon, nao Jehova i mekem se mi winim olgeta, bambae mi mi kam lida blong yufala.” 10 Nao ol elda blong Gilead oli talem long Jeftaha se: “Jehova i stap olsem witnes blong yumi,* mo i gud hem i jajem mifala sipos mifala i no mekem samting we mifala i talem.” 11 Ale Jeftaha i go wetem ol elda blong Gilead. Mo ol man Gilead oli mekem hem i kam lida mo komanda blong olgeta. Mo long Mispa, Jeftaha i talem bakegen long fes blong Jehova, ol tok ya we oli agri long hem finis. 12 Nao Jeftaha i sanem sam man oli go long king blong Amon, oli talem long hem se: “?Mi mi mekem wanem nogud samting agensem yu,* nao yu kam blong mekem faet long graon blong mi?” 13 Nao king blong Amon i sanem olgeta i gobak long Jeftaha, blong talem long hem se: “Mi mekem olsem from we taem ol man Isrel oli aot long Ijip, oli kam tekem ol graon blong mi, stat long Anon i go kasem Jabok, mo i go kasem Jodan Reva. Naoia i gud yufala i kam gud nomo, yufala i givimbak ol graon ya.” 14 Be Jeftaha i sanem ol man ya oli gobak long king blong Amon, 15 blong talem long hem se: “Jeftaha i talem se: ‘Ol man Isrel oli no tekemaot graon blong ol man Moab, mo graon blong ol man Amon, 16 from we taem oli kamaot long Ijip, oli pas long draeples gogo oli kasem Red Si, mo oli kam long Kades. 17 Nao oli sanem ol mesenja i go long king blong Edom, blong talem long hem se: “Plis yu letem mifala i pastru long kantri blong yu.” Be king blong Edom i no lesin long olgeta. Mo oli sanem toktok i go long king blong Moab, be hem tu i no wantem. Taswe ol man Isrel oli gohed blong stap nomo long Kades. 18 Taem oli pas long draeples, oli pasraon long kantri blong Edom mo kantri blong Moab. Oli pas long is saed blong Moab, oli kam kamp long rijen blong Anon, be oli no go bitim Anon, from we hem i boda blong Moab. 19 “‘Biaen ol man Isrel oli sanem sam man oli go long Sihon, king blong Amoro we i rul long Hesbon, oli talem long hem se: “Plis yu letem mifala i pastru long kantri blong yu, blong go long graon blong mifala.” 20 Be Sihon i no wantem letem ol man Isrel oli pastru long teritori blong hem, from we hem i no trastem olgeta. Ale hem i singaot ol man blong hem oli kam wanples, nao oli go kamp long Jahaj, mo oli faet agensem ol man Isrel. 21 Be Jehova God blong Isrel i putum Sihon, mo ol man blong hem oli go long han blong ol man Isrel. Nao oli winim olgeta, mo oli tekem olgeta graon long ples ya we ol laen blong Amoro oli stap long hem. 22 Oli tekem olgeta teritori blong ol laen blong Amoro i blong olgeta, stat long Anon i go kasem Jabok, mo i stat long draeples i go kasem Jodan Reva. 23 “‘Jehova we i God blong Isrel, hem nao i ronemaot ol man Amoro long fes blong ol man blong hem, hemia ol man Isrel. ?Be naoia yu yu wantem ronemaot olgeta? 24 Yu yu holemtaet ol samting ya we god blong yu Kemos i givim long yu. Mo olgeta man we Jehova God blong mifala i ronemaot olgeta long fes blong mifala, olgeta ya nao bambae mifala i ronemaot olgeta. 25 ?Olsem wanem? ?Yu yu gud moa i winim Balak, king blong Moab we i boe blong Jiporo? Hem i neva rao wetem ol man Isrel, mo hem i neva faet agensem olgeta. 26 Ol man Isrel oli stap 300 yia finis long Hesbon wetem ol taon we oli dipen* long hem, mo long Aroere wetem ol taon we oli dipen long hem, mo long olgeta taon we oli stap long saed blong reva blong Anon, ?be from wanem long taem ya yufala i no wantem kam tekemaot ol taon ya? 27 Mi mi no mekem sin agensem yu, be yu yu mekem i no stret taem yu kam blong faet agensem mi. I gud Jehova we i Bigfala Jaj, i stap tede olsem jaj bitwin ol man Isrel mo ol man Amon.’” 28 Be king blong ol man Amon i no wantem lesin long tok ya we Jeftaha i sanem i go long hem. 29 Ale spirit blong Jehova i kam long Jeftaha, nao hem i go pastru long Gilead mo Manase blong go long Mispe long Gilead, mo i aot long Mispe long Gilead, i go blong faet agensem ol man Amon. 30 Nao Jeftaha i mekem wan strong promes long Jehova, i se: “Sipos yu putum ol man Amon long han blong mi, 31 nao mi win mo mi kambak, fas man we i kamaot long haos blong mi blong mitim mi, bambae hem i blong yu Jehova, mo bambae mi givim hem i kam long yu olsem wan ofring we i bon fulwan.” 32 Ale Jeftaha i go faet agensem ol man Amon, mo Jehova i putum olgeta long han blong hem. 33 Hem i kilim plante long olgeta oli ded, stat long taon ya Aroere go kasem Minit, hemia 20 taon evriwan. Mo hem i kilim olgeta gogo kasem Abelkeramim. Long taem ya, ol laen blong Isrel oli winim ol man Amon. 34 Nao Jeftaha i kamhom bakegen long Mispa, !mo luk! !Gel blong hem i stap kilim tamborin mo i stap danis i go blong mitim hem! Hem i gat wan pikinini ya nomo. Antap long hemia, hem i no gat wan boe o wan narafala gel. 35 Nao taem Jeftaha i luk hem, hem i terem klos blong hem mo i talem se: “!O no, gel blong mi! Yu yu brekem hat blong mi,* from we yu nao man ya we bambae mi sanemaot. Mi mi mekem wan promes long Jehova finis, mo mi no moa save brekem promes ya.” 36 Be gel ya i talem se: “Papa, sipos yu mekem promes ya finis long Jehova, yu mekem long mi olsem we yu promes, from we Jehova i givhan long yu finis blong kilim ol man Amon we oli enemi blong yu.” 37 Nao hem i talem long papa blong hem se: “Mi wantem askem wan samting long yu: Mi wantem se yu letem mi mi go stap mi wan blong tu manis. Olsem nao bambae mi wetem ol gel we oli fren blong mi, mifala i save go stap antap long ol bigfala hil, blong mifala i save harem nogud mo mifala i krae, from we mi mi no save man yet.”* 38 Ale papa blong hem i talem long hem se: “!Yu go!” Nao hem i sanem hem wetem ol fren blong hem, oli go antap long ol bigfala hil, blong oli harem nogud mo oli krae from we hem i no save man yet. 39 Mo biaen, taem tu manis i pas, hem i kambak long papa blong hem. Nao papa blong hem i mekem samting ya long hem folem strong promes blong hem. Gel ya i neva mekem seks wetem wan man. Mo ol man Isrel oli mekem i kam wan kastom* blong olgeta se: 40 Fo dei evri yia, ol yangfala woman Isrel oli stap go talem ol gudfala toktok long gel blong Jeftaha we i man Gilead.\n^ PT: “man we i harem samting we yumi talem.”\n^ PT: “?Wanem long mi mo wanem long yu?”\n^ PT: “Yu putum mi mi godaon olgeta.”\n^ NT: “mifala i krae from we bambae mi neva mared.”\n^ NT: “rul.”


Listen to God—Wan Buklet We i Tijim Man wetem Ol Pija\nLANWIS Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Basque Batak (Toba) Bislama Cambodian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chol Chuvash Croatian Czech Dangme Danish Dutch English Estonian Ewe Fante Finnish French Ga Galician Georgian German Greek Haitian Creole Hiligaynon Hungarian Icelandic Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Kongo Korean Kpelle Krio Lingala Lithuanian Malagasy Malay Malayalam Mingrelian Myanmar Nahuatl (Central) Ngabere Norwegian Nzema Oromo Otomi (Mezquital Valley) Polish Portuguese Portuguese (Portugal) Punjabi Romanian Russian Serbian Serbian (Roman) Sesotho (Lesotho) Setswana Silozi Silozi Slovenian Solomon Islands Pidgin Spanish Swahili Swedish Tagalog Tahitian Tajiki Tankarana Tarascan Tatar Telugu Thai Tigrinya Tojolabal Tongan Totonac Tshwa Tsonga Turkish Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Vezo Wallisian Welsh Xhosa Zulu\nWan Buklet We i Tijim Man wetem Ol Pija\nOdval i laef long Mongolia. Hem i no save se hem i gat hamas yia, be hem i ting se hem i bon long 1921. Taem hem i yangfala, hem i lukaot long ol anamol blong papa mo mama blong hem, mo hem i skul blong wan yia nomo. Hem i no save rid. Be i no longtaem i pas, wan buklet we i gat plante kala long hem, i givhan long Odval blong save God. Hem i lanem tu se olgeta we oli lesin long God bambae oli kasem wan nambawan fiuja, mo save ya i tajem hat blong hem.\nOl Witnes blong Jehova oli wokem buklet ya long 2011, mo i gat tu defren kaen. Wan i nogat tumas toktok olsem narawan, be insaed long tufala i gat ol naesfala pija.\nBuklet we i gat plante toktok long hem, hemia Yu Mas Lesin Long God Nao Bambae Yu Laef Olwe, mo i no longtaem bambae i kamaot long 583 lanwis. Narawan hemia Listen to God we i no kamaot yet long Bislama, be i stap long 483 lanwis finis. Taem yu skelem tufala buklet ya wetem buk ya Ol Raet Blong Ol Man, we Yunaeted Neson i wokem long Oktoba 2013, oli transletem i go long 413 lanwis nomo. Mo tu, tufala buklet ya oli givimaot klosap 80 milian kopi.\nLong Brasil, wan olfala woman i glad blong karem buklet ya Listen to God mo i talem se: “I gud blong save se i gat sam man we oli kea long olgeta olsem mi. Mi mi neva karem ol magasin blong yufala from we mi no save rid. Be mi mi wantem buklet ya.”\nLong Franis, Brigitte we i no skul gud i talem se: “Evri dei, mi lukluk ol pija blong buklet ya.”\nLong Saot Afrika, wan Witnes i raetem se: “Mi no save faenem wan narafala buklet olsem hemia, blong prij long ol Jaenis. Mi mi storian wetem enikaen man nomo olgeta we oli skul gud, oli gat hae save, mo olgeta tu we oli no save rid. Buklet ya Yu Lesin Long God Nao Bambae Yu Laef Olwe i givhan long mi blong tokbaot ol save blong Baebol kwiktaem long ol man, mo blong 30 minit nomo mi save tokbaot sam stamba trutok long olgeta.”\nTu witnes long Jemani, i stadi Baebol wetem wan man mo woman we tufala i skul gud. Man ya i glad tumas mo i talem se: “?From wanem yufala i no bin givim buklet ya long mi bifo? Hemia i givhan long mi blong kasem save Baebol long fasin we i isi nomo.”\nLong Ostrelia, wan woman we sora blong hem i fas i talem se: “Blong plante yia, mi laef wetem ol sista blong katolik. Mi mi fren gud wetem ol lida blong mifala i bitim ol narafala. Be i nogat wan long olgeta we i tokbaot Kingdom blong God long mi. Ol pija we i stap long buklet ya, i givhan long mi blong kasem save samting we Matiu 6:10 i tokbaot.”\nBranj ofis blong ol witnes blong Jehova long Kanada i raetem se: “Afta we mifala i luk buklet ya Listen to God long Krio, plante man long Siera Leon oli talem se, ol Witnes blong Jehova oli traehad blong serem mesej blong Baebol long ol man. Sam narafala oli talem se, ‘Yufala i tingbaot ol man, be plante oli no olsem.’ ”\nSerem Serem Wan Buklet We i Tijim Man wetem Ol Pija